amanoisuno/poet huggingface dataset:
琴臺 李廌
廣陵散成不忍傳，淵明援琴葛爲弦。乃知此樂潜聖賢，直與天地通其玄。我兄能琴人所先，我非知音知自然。或聞一曲山月前，輕颺如坐春水船。逆隨河源上青天，口膠不語生醴泉。鼓舞和氣如陶埏，至樂默默坐忘年。
少華山 李廌
少華連延翠烟永，細路緣雲上高頂。奇峰西奔入秦蜀，幽谷南通接荆郢。昔年蛟龍忽變化，怒蹙山巔壓州境。山靈吐怪助豪彊，地軸狂推如轉梗。盤龍七社萬戶餘，卵覆巢傾伸臂猛。近來又說神羊嶺，六里橫開罅如井。居民惴惴已憂疑，惟恐蛟龍怒還逞。勿令岸谷復顛移，鼓鑄神功煩禹鼎。
回心嶺 李廌
萬仞嵩峰接天遠，妖武登封艱步輦。初登峻嶺已回心，何事艱難能黽勉。亦似徽之泛剡溪，想見王陽臨蜀坂。老子山林興不淺，興盡中塗猶欲返。古人戒在末路難，九十常爲百里半。世上風波更可憎，心不可回聊自勸。
次韵答張誾張閣見寄 李廌
我思佳人在何許，太行之陽濟川上。結茆賦詩臨清流，我情摇摇日西嚮。盤谷秋來陰復晴，谷口與誰來耦耕。賣刀買犢便能爾，功名付之勃與平。嗟余追逐老閭里，吟詩作賦不直水。韋編鉛槧幸忘憂，甘與牛衣同卧起。相從當及壯年時，莫年多感定多悲。此身安歸送歸客，豈堪登臨行路岐。萬事紛紛戰蠻觸，不須白眼憎時俗。但願如公無榮亦無辱，臨流賦詩老亦足。
田舍女 李廌
田家女兒不識羞，草花竹葉插滿頭。紅眉紫襜青絹襖，領頸麤糙流黑油。日午擔禾上場曬，也喜年豐欲還債。傭工出力當一男，長大過笄不會拜。有者四十猶無家，東村定昏來送茶。翁嫗喫茶不肯嫁，今年種稻留踏車。
蚩蚩 李廌
氓之蚩蚩不足數，四月五月濛鬆雨。閉門縣榻二十年，不見孺子與文舉。
趙令畤德麟作襄陽從事丁丑季冬出行南山三邑某同謝公定曾仲成潘仲寶携酒自大悲寺登舟過峴山宿鹿門明日復自峴首目送緣絕壁而往上船山下相與酌酒而去德麟賦詩次韵和之 李廌
鄒湛葛疆往過此，幕中佐曹畏簡書。習池峴首自今古，故時悲喜成空虛。越王之孫府從事，惡人亦作俗吏呼。日從雲間二三子，醉吟嘯傲相携扶。王孫才高倦羈束，濕紙詎可包於菟。興來鼓櫂碧江去，把酒賦詩聊與娛。野人相逄荷傾蓋，坐上作客慚食魚。紅塵化衣對玉樹，白髮茁鬚如霜蕪。飽聞襄陽好風土，喜見山水相盤紆。久憐消髀厭羈旅，便欲卜隠如林逋。著書雖可自覆醤，志怪猶爲鬼董狐。茲游起我丘壑興，豈復自爲形迹拘。山中一廛可托足，裘葛略具便有餘。結茆耒耜老巖谷，豈學少室隨駕盧。老妻汲澗芼葵蕨，丁男負芻仍掃除。諸公富貴或肯顧，結駟野服來吾居。
謝公定所寶蕃客入朝圖貞觀中閻立本所作筆墨奇古許贈趙德麟而未予廌作此詩取以送德麟 李廌
君不見燕然易水波桑乾，東連鴨綠西賀蘭。古來戰地骨成土，赤棘白草沙漫漫。漢築朔方置上郡，晚歲欵塞惟呼韓。貞觀文皇力馴制，諸蕃君長充王官。玉門不關障無候，驛道入參天可汗。蠻夷邸中諸國使，旃裘椎髻游長安。我恨不爲典屬國，望古遙集真可歎。今觀此圖寫職貢，要荒種落蒙衣冠。獸蹄鳥喙或鬼色，想見膜拜皆盤跚。聖朝賢良謝夫子，勁氣烈烈霜風寒。目眵脣焦萬卷爛，筆頭成塚墨成灘。南陽勸駕一封傳，入對三道朝金鑾。萬言階對萬乘喜，聲名一日青雲端。行當遨遊廟堂上，坐令四國相交歡。羽書不馳烽火冷，鳴雞吠犬何敢干。借令跳梁出巢穴，當用斧斤摧髀髖。戎亭喋血無噍類，藁街縣首如狐貛。君當自畫凌烟閣，縱有此圖何必觀。同僚華原貴公子，求公此畫公無難。乃知功名丈夫志，不惑玩好勞肺肝。憐渠孜孜畫成癖，心欲速得如羽翰。不如遣佐篋中品，猶勝棄捐終不看。
德麟自南邑至酇相會作詩次其韵 李廌
脂車欲入南山路，馬首忽西真有數。此生兀兀老江山，曩事紛紛過風雨。君行嶺上正穿雲，我向津頭欲呼渡。石門秀絕冠荆楚，萬壑千巖供指顧。赴澗哀泉咽復流，出岫閒雲散還聚。遙應寫懷遠憐我，瘦馬饑童傍江霧。平時追隨若形影，異縣相望忽如許。他年兩翁各賦歸，思山便可拏舟去。
千齡檜 李廌
岡頭老檜不記年，古父約以千齡傳。高枝凌兢倚北斗，低枝猶藏萬歲烟。蟠根直與地爭固，不許蚓穴通黄泉。陰森古怪神物附，雨晦每見蛟龍騫。賢哉樂天真逸者，手植蒼檜今宛然。元和元豐五十紀，婆娑下委纔及肩。信此千齡尚虛云，幾見海變丘陵遷。乃知不爲斤斧夭，不在澗底與山巔。
鼎足檜 李廌
巨根盤亙幾百尺，高幹植立參天長。蕭蕭氣清霜月白，雲根桂子飄秋香。松陵高士風骨奇，灑然臨流傲滄浪。油雲委地墨欲滴，霾風拂雨炎天凉。酇留執策信秉鉞，軍中舞劍語激昂。幽林俯見皆樸樕，反視茂質獨蒼蒼。樂圃先生最珍玩，如神偉象豈等常。夢松蓋有三公兆，蒼檜鼎峙寧非祥。
樛枝檜 李廌
檜今老矣何兢兢，樛枝下屈如不勝。左松右栢非爾朋，繁霜茂雪徒驕矜。鞠躬不敢騫其肱，午陰凄凄綠鬅鬙。六月爽氣飛秋冰，縈紆茂密羅附藤。猿猱臂絕愁難升，老龍銜雨將飛騰，矯首欲舉逄饑鵬。
題王摩詰曲江春遊圖 李廌
咸雍山河互王霸，涇渭爲隍城塹華。曲江臺沼備豫游，秪與畫師供入畫。長安城西山萬重，昆明烟浪繞新宮。新蒲細柳春風裏，萬戶千門佳氣中。我生不及開元時，猶喜此圖今見之。蒼莽烟綃橫短幅，眼中終南倒溪淥。傾城士女巷無人，三月三時曲江曲。老稚妍媸賤或貴，來者携壺歸者醉。筆端造化有能事，各肖人人樂遊意。如今此地空塵迹，石鯨縱在如銅狄。宜春五柞更蕭條，無復榛中得遺甓。我願吾王明六符，不蹈漢唐耳目娛。池籞假民任畋漁，無令畫師爲畫圖。
王實洗兒歌 李廌
昔聞吉夢占羆熊，今見得子如阿戎。先正舉世稱至忠，垂慶百世皆萬鍾。山川秀氣久結融，今復俾君生此雄。五侯七貂十八公，當有八元爲八龍。愧我塵埃非太真，難使此兒名作溫。勸君大作容駟門，作詩聊代添金盆。
盧泉之水次韵晁克民贈隠人 李廌
盧泉之水名何長，裂臍不到空莽蒼。讀君詩句心已凉，便覺滿耳清浪浪。彼方逐臭如竊香，肝膈鼠飽神鷹揚。有客飲水衣朝陽，睥睨不語中何傷。過從得君想更樂，直欲造化窮微茫。何當相從老此水，桀跖夷齊均是死。
邊城四時曲送盛瑋東玉之官平凉 李廌
邊城冬，日日黄埃飛朔風。葱嶺雪深埋古道，河岸冰厚與天通。可汗牙帳青海東，壯士卷甲趨奇功。公孫卿材名將種，橫槊賦詩海濤湧。作吏宜思故家勇，早取靈鹽隸秦隴。
詠齋詩 李廌
古昔詩客長風騷，雲間野鶴鳴九皋。六丁極天十萬遭，攝提執策窮牛毛。玄珠罔象誰能及，或長壯麗稱雄豪。九原殺氣橫天高，朔風吹雪沾霜刀。銜枚束甲夜渡洮，軍中壯士秉白旄。忿怒不可拔一毫，白狐幾腋成一袍。東溟一釣連六鼇，二長不同各有勞。吟咏至審公譏褒，詠齋之樂真陶陶。君毋獨樂愈自高，亦當以手援兒曹。
寄楊十三虞卿 李廌
前年君去時，覆水坳堂中。三年君不歸，昨夜風雨驚破屋，不知生蛟龍。壯士恥隠忍，拔劍刺潰癰。三杯然諾許君死，魚腹置匕首，直入吳王宮。扼鐔靂火飛，吐氣成長虹。義名如皦日，英氣凌秋風。
秦覯少章寄寂齋 李廌
臣門如市心如水，漢宮解識尚書履。形若槁木心死灰，東郭子綦初隠几。明珠走盤丸走坂，性不遷遷常止止。蚍蜉戰聲如雷霆，渠自紛紛相我爾。達人大觀觀萬有，區中狹隘真一瞇。磨堅涅白自古然，不必飲牛憎洗耳。
無渡河 李廌
無渡河，無渡河，中有龍門之雪浪，天池之洪波。上有碧崖之岌嶪，下有暗石之嵯峨。蛙蚓得志相譏訶，况復龍蜃與黿鼉。崇朝一舍即我郊，黎民一葦平可過。無渡河，無渡河，招招舟子不足信，彼亡維楫將奈何。
自山中歸至登封遂諷高宰令取峻極中院厨前石鐘板蓋唐人寺記字甚奇麗也 李廌
吳砧已碎樂生論，京江昔沈瘞鶴銘。半裁紫陽立砆石，考擊化度求金籯。乃知金石有厄會，名碑舊疊長安城。頃年醴泉有賢令，政譽藹藹多流馨。爲憐文星足人傑，昔皆祔葬陪昭陵。壞垣糞壤得顔碣，榛丘棘壠求魏徵。史訛遂正沖遠字，石闕再樹六駿形。板圖列籍示過客，龜趺螭首羅齊廷。後來謬令類俗子，輒去其籍人皆懲。昔到般舟訪遺跡，季海寺記今彫零。曉聞晨鐘呼僧粥，石磬嘹亮穿雲清。往觀乃是唐短碣，大窮索縛乘前楹。字形崢嶸筆蕭散，遠過名殿諸題經。勸僧拂拭置高壁，安知野僧不我聽。十年再游尚如昔，擊拊刻劃將俱平。急歸入城諷縣令，立使舁至無久停。此碑復立非我力，奇物久廢天須興。
有懷都下寒食 李廌
上國茲晨每豫遊，仙仗繚繞來瀛洲。天王高御寶津樓，侍臣壁立環諸侯。簫韶引風摇樹羽，晴波飛影動宸旒。闌干仙人深霧縠，樓前彩纜繫龍舟。錦標霞舉奪日精，萬楫競渡馳蛟虬。天顔一解四海春，樂歲已忘凶年憂。况今持盈戒欹器，不使逸豫常從流。錦帆高張亦佳耳，清汴東注貫揚州。
真君觀 李廌
嵩山勝地神仙宅，真君獨作嵩山伯。昔聞解職扣帝閽，厭此塵寰年已百。天上百年一瞬間，下土衮衮多腥羶。勞神應念日月走，瞑目深哀膏火然。潘公欲代復誰舉，仙籍題名今幾傳。憶昔元豐己未遊，僊泉猶作雨深湫。十年新事還堪笑，廟貌今祠靈惠侯。
經史閣 李廌
隠君扁舟離五湖，初聞邑子驚陶朱。多金不用五㹀術，高閣惟藏萬卷書。牙籤玉軸比四庫，縹帙錦囊過五車。河間闕遺應復購，汲冢蠹簡嗟無餘。碧山學士解傳業，黄卷古人相與居。謝庭芝蘭信靈秀，竇家椿桂皆芬敷。朱欄翠瓦照空碧，秋山晚林共扶疏。寒溪送月出幽谷，白雲因風生坐隅。道山三館限清禁，山中此樂彼所無。異時聯華陟嚴近，白虎東觀文石渠。願待善本校中祕，毋令後儒爭魯魚。
求茶戲丘公美 李廌
公美方自靈隠來，面上灰土衣塵埃。自言夜借僧榻眠，白日買酒不惜錢。半月等得頭水茶，欲求善價先還家。君不見邊孝先，瞌睡晝多眠。點茶追清興，誠與真性便。聞君結交素奇偉，朋友須求無逆意。苟惠上品一斤來，庶全見利而思義。
王彥溫多恕許惠葉縣石方尊將以貯酒作詩取之 李廌
葉山堅石如水蒼，斲爲大尊重且方。斟酌胡能問罍恥，獻酬不解隨觶揚。勿言研材用非稱，麴糵文章皆伐性。請看毛穎不中書，寧及時時一中聖。月巖老子飲山村，但惜田家老瓦盆。已刳匏瓜代杯飲，願君持此比窊尊。
相逢行 李廌
平生不爲輕薄遊，故亦未作相逢行。尋常木彊畏犯義，直欲端彥規後生。有客性不羈，謂我何泥固。太上立德次立功，癡兒乃爲功名悞。顔回窮凍終何成，東山餓夫適自苦。君不見白楊依依北邙墓，斷碣滅裂礙行路。髑髏物化今何爲，劍鉞雖存委爲土，癡兒胡爲不早悟。我聞是言笑不顧，摳衣布武出門去。杳如乘鸞向烟霧，精神流離不自據。想像彷彿若神遇，果見姣姬拾翠羽。縠袂障日揚輕素，芙蕖倒影碧波媚，薄雲映日光未吐。冶容異公行，聯娟美無度。驚翩翩，下烟渚。游翔嫷，將高舉。爲憐牽牛久獨處，欲解明璫贈交甫。臨行惠我不語意，定駕星軿爲暮雨。
崇福宮 李廌
上都太一臨天街，千乘萬騎頻往迴。神崧太一古所治，曷日屬車游豫來。昔年章聖奉玄寂，離宮萬堵臨崔嵬。定陵弓劍隔重嶺，金碧渝暗翬鴛摧。重門銅獸閉永日，靈囿御坐生蒼苔。達官乞開奉祠事，肉食罔知真可咍。小臣作詩非望幸，欲寫萬壑松風哀。
壁間所掛山水圖 李廌
老驥無能空在閑，苜蓿既飽思行山。誰知八幅分向背，恍如百里隨躋攀。雲烟濛濛心共遠，草樹陰陰日將晚。一聲幽鳥隔前溪，萬古回春來疊巘。凉風彷彿飛清霜，奉身九折思王陽。嗟我胡爲不自愛，逐物顛倒輕餘光。瓜籬活計知何日，相對無言搔短髮。芒鞋竹杖請自在，皎皎吾身真匪石。
聞角歎 李廌
晚角吟，聲正悲。嗟爾行道遲遲兮中心有違，女心憂傷之人未歸。臨岐滿掬淚，輕埃變污泥，壯夫安爾爲。日月挂兩臆，厲聲長嗟咨。噫吁嘻！季世無良臣，禦戎無上策。輔桀盜貨財，稽功數俘馘。安知閟國步，且要高官職。勇如漢將軍，詭道作無益。角本胡地樂，相聞地遼邈。漢家豈無大呂與黄鐘，豈無鼙鼓與鉦鐲。且欲震軍聲，安用胡地角。胡不嚴，秋關弓。莫使胡人來，莫使琵琶之聲過河朔。
作塞上射獵行 李廌
塞雲委地如潑墨，惡風吹沙變黄黑。紫髯將軍柳葉甲，銀騣護闌白玉勒。鐵林子弟八九千，飲馬渡橋過河北。沙漠黓地古戰場，寸草不生地皮赤。將軍指呼令鼓鼙，旌旆悠悠動堅壁。壯夫露股挾纊溫，蕃馬鞘脚寒有力。龜手荷戈指欲墜，氣結冰凌滿須歷。前驅蕭蕭近林翳，軍聲業業震金革。怪狐跳梁罔兩避，虎豹驚駭喪膽魄。山根淺草枯槎枒，隠隠葉下見兔跡。武夫張罝四散逐，雙兔雌雄中金鏑。自云舍矢不失馳，手持雙兔有德色。凱旋如殪大兕歸，喜非詭遇無所獲。常聞武功貴時習，忘戰必危欲定國。蒐田以時選車徒，士卒素練務嚴翼。季冬物成農事休，民閒庶類亦蕃殖。泮上虎臣獻俘馘，淮夷攸服遠人格。悲夫王澤寖熄多鬼蜮，蒙恬白起爲民賊。君不見長平鬼哭萬人塚，擊破秦坑髑髏白。
贈卜者張生歌張歷陽人也 李廌
我憶扁舟昔南渡，江心忽值蛟龍怒。大浪崩騰舞我舟，尾脅蜿蜒束吾櫓。怒聲如雷雷火烈，腥風鼓天天如霧。我觀蛟龍等一戲，衆面倉惶獨無怖。平生忠信天自知，死葬江魚未應悞。須臾水天碧鏡浄，順風入帆風若御。歷陽古岸艤荒亭，寒雲澹澹依江樹。江南山水天下奇，更在江山奇險處。朱門玉窗带青嶂，想見君家傍烟嶼。我今西來二十年，夢寐江南見幽趣。夫君何爲抱奇術，輕去故鄉踏長路。胸中秀氣未甘蟄，欲繼君平齊季主。術高不肯等閑售，惟喜遨遊卜卿輔。爾來山郭坐空館，憐我困窮爲推數。閱人多矣君自信，歸去來兮余已悟。少年飛動已知非，老來憂患寧堪顧。壯時猶愧不如人，豈復衰殘彊馳騖。儻來軒冕任去留，縱有功名逼遲暮。箕山之陰潁水湄，二頃荒田安𤱶畝。曲肱飲水吾自樂，乘堅齒肥烏足慕。吾生貧賤吾自知，不解脅肩求貴富。我如富貴當蚤得，已可通侯封萬戶。惟有退身可自如，造物哀憐應不拒。扁舟常繫屋南溪，會當乘興江南去。
胡爲乎行贈丘公美 李廌
吁嗟憧憧之民兮，何終身不靈耶。不能揮毫縻青天耀白日，胡爲乎布衣韋带事讀書。不能坐窮廬運籌算，胡爲乎騎馬試劍輕其軀。項籍耻作百夫勇，禹行舜趣猶賤儒。憊乎四支愁五臟，不能成功竟何如，胡爲乎直待臨老空嗟吁。盍歸乎來，盍歸乎來。長橋繫白鯉，擺尾向天台。風流李北海，雄望摩九垓。長卿向窮時，尚爲臨邛咍。北邙古墓空蒿萊，胡爲乎須上黄金臺。
趙德麟中秋生日 李廌
中秋月，風露凄清光倍潔。皓氣澄霄萬象沉，孤光散彩繁星滅。中秋潮，江海鯨波此日高。倒卷東溟蕩平陸，逆撼九江翻怒濤。治平初年歲執徐，越王國邸生英儒。虎腰燕頷巖電目，鳳準犀顱冰雪膚。九天月華爲爽氣，識照古今窺聖秘。胸中洞達不容塵，瑩似太華無滓濊。浙江潮頭爲駿聲，名滿宇縣高崢嶸。詞源落筆波濤動，馮夷陽侯皆震驚。裕陵求人如不足，蒐選羣材起巖谷。網羅英雄至四海，晚獲天麟在王族。除書令上芸香閣，中秘校讎專筆削。辭榮寧作卿寺僚，外遷肯入諸侯幕。人嗟官冷久淹回，我知解養王佐才。聖朝方欲相宗室，黑頭作公坐三台。年年特班謝明主，寶床禮物來傍午。兩軍戲伎候掖門，馬首迎歸入公府。我雖無能世或取，尚可與君爲詔語。
以古畫觀音易眉子石硯歌 李廌
疇昔翰林蘇謫仙，溪藤寫贈眉石篇。欲尋此硯副此什，婺源烟水空茫然。君家寶硯多奇石，一一玄圭與蒼璧。此硯初來衆硯疑，厠居末品真可惜。寶林大士千億身，吾家古畫妙入神。欲持吾畫易君硯，庶幾速證西來因。我持君硯復何爲，嵩山之陽潁水湄。茹藜咀藿坐蓬蓽，潄流枕石書新詩。萬事推遷皆傳舍，世間孰是常存者，畫硯伊余聊稅駕。
冽泉亭詩 李廌
古井嵌空下如屋，寒泉馥冽甘如飴。昔人傳是龍蜃窟，睡未千歲人不疑。雲蒸每見飛靂火，沉綆或惹髯間氂。安得海奴秉犀炬，乘月夜照窺端倪。
東湖詩 李廌
翠荇弄水時出沒，紫蓴浸滑涎蜿蜒。川光遙接行潦前，野氣空闊浮寒烟。常思郢客解刺舡，豈解乘槎上青天。又思吾兒能測淵，豈能奪得驪頷蠙。上昇却回復入海，只恐澄海爲桑田。
對春二首  其一 李廌
半陰半晴惱亂我，不禁春意惟殢春。黄鶯丁寧舌初轉，楊花輕盈來弄人。東家鞦韆多美女，舞腰娉婷衣金縷。彩索徘徊漸漸高，牆頭見人羞欲住。柳下誰家薄媚郎，立馬昂頭不肯去。
對春二首  其二 李廌
一點兩點催花雨，章臺走馬無塵土。少年去老能幾時，買笑金錢不須數。高陽酒徒多白髮，長安佳妓今老嫗。共君把酒莫厭多，作意彊作青春主。文章放行多氣焰，筆畫把捉無精神。願得神王如六通，日寫萬卷酬青春。
某頃元祐三年春禮部不第蒙東坡先生送之以詩黄魯直諸公皆有和詩今年秋復下第將歸耕潁川輒次前韵上呈編史內翰先生及乞諸公一篇以榮林泉不勝幸甚 李廌
半生虛老太平日，一日不知人不識。鬢毛斑斑黑無幾，漸與布衣爲一色。平時功名衆所料，數奇辜負師友責。世爲長物窮且忍，靜看諸公樹勛德。欲持牛衣歸潁川，結廬抱耒箕隗前。祇將殘齡學農圃，試問瀛洲紫府仙。
精思觀崔道士授劍柏中劍常吼若雷 李廌
陰陰老栢森庭牖，外脫中空若虛缶。崔仙授劍栢遂神，劍氣騰天劍聲吼。頃年天師受丹訣，此地精思歲華久。玉函金匱發靈崖，因使陰符誣虎口。殿中真人道玄筆，筆妙飛揚傳不朽。霜髮羽人逢白叟，間歲已聞踰九九。神游八極吾所願，道骨仙風愧無有。欲賦大鵬思子微，恐爾年齡亦爲偶。
張居士歌 李廌
凡夫冥冥不知曉，劫塵流浪如沙掃。上天宮闕隔青雲，九原壠墓空秋草。神仙有意憐下土，獨取飆車出三島。張翁陋巷貧且賢，簞餉瓢漿久懷寶。羽客飛來自何所，蓬蓽相迎笑相勞。高談妙理妙道本，定是青牛度關老。仙丹無形有真氣，一視傳靈入凡棗。聊分七棗遺張翁，一餌云充千歲飽。張公不食今幾年，齒如兒童顔色好。我聞神仙本無滓，諸漏皆空體玄道。姑射神人飲風露，淮南鷄犬依丹竈。真詮自然本簡易，不在勞形勤補腦。封山航海漫殫費，葉衣草茹空枯槁。况乃紛紛五濁世，粒食火化常熱惱。余苦風塵衰太早，綠髮蒼蒼半玄縞。青春堂堂暗中去，常恐餘生似潢潦。何當刀圭借殘齡，相與神游超八表。
鍾山鐘 李廌
延平雙劍朝豐城，鍾山之鐘挾以行。延平春浪拂天地，左右兩龍雷火鳴。建隆真人君八極，河伯效珍寶鐘出。不似汾睢發鼎光，泛泛逆流浮萬鎰。詔賜閶闔濯龍宮，聲掩景陽聞九重。吾聞此鐘亦神物，獨肯寒溪就埋沒。
舞陽令祝樂天再任 李廌
庚寅十月二十五，曉分黑帝臨丹府。怒來鞭掠玉麒麟，下降英靈佐明主。廬江從此生奇賢，便是奇人祝樂天。鼎沸弦歌一百里，雙鳬舞水又三年。部民共獻長生酒，鸞鶴莊椿只依舊。我詠蟠桃別有春，何須更祝人間壽。
元祐六年夏自陽翟之睢陽迓翰林蘇公自杞放舟至宋 李廌
發軔嵩麓背烟巖，解維水程仍二三。杞邦想見舊風烈，許邑自知誠子男。天地憂懷真過計，文獻不足良可慚。放舟適未覯君子，白頭終期老江潭。
擬楚詞 李廌
匠執斤兮道周，稱百尋以弗用兮谷之幽。屈輪囷以爲杯兮，孰謂賢於杞柳。揉吾性以矯真兮，寧全天以爲壽。樂吾樂兮，樂不汝違。樂不汝違兮，盍歸乎來哉。犀何尤兮以角累，象何咎兮齒爲災。童牛夭兮，職騂剛而繭栗。龜告猶以灼兆兮，寧泥中以曳尾。珠綴旒兮，悔夜光不祥。玉爲圭瑞兮，痛山輝之爲殃。樂吾樂兮，樂不汝違。樂不汝違兮，盍歸乎來哉。蘭九畹兮芬薌，芝三秀兮焜煌。山嵷嵷兮呈姿，川溶溶兮摇光。風駃駃兮歷楯，雲繽繽兮度梁。葯爲衣兮薜爲裳，椒爲醴兮桂爲漿。樂吾樂兮，樂不汝違。樂不汝違兮，盍歸乎來哉。
嗟美人詞 李廌
嗟美人兮何之，撫千祀兮增悲。咎司命之匪仁兮，弗庇下民。故嗇數於令人兮，俾弗儷乎常期。既闓端之引大，復柅止而縶維。仰天衢而願騁兮，羌爲惠之罔終，嗟美人兮懷思。閟靈修而自珍兮，寧燕婉而倚巾。彼鵜鴂之早鳴兮，欲衆芳之隕衰。亮汝懷之匪良兮，喜佳卉之具腓。靈芝遑恤汝以自芳兮，亦三秀而呈姿。候蟲呻吟而競秋兮，熠燿夕飛而流光。蚊角翼而虎噬兮，或負岳而成雷。俄歲運之徂征兮，復爾齡之幾何。彼大椿之先秋兮，意松栢之後凋。屬歲寒之太甚兮，雪霜窘而煩威。春歸來兮暘谷溫，條風發兮百卉菲。土泉閉兮崔嵬，獨玄黄兮就萎。委長年兮澗濱，匠初顧兮弗辰。感佳時兮嗟美人，蛻遺榮兮上賓天。我籲天兮九閽，如可贖兮百身。
驪山歌 李廌
君門如天深九重，君王如帝坐法宮。人生難處是安穩，何爲來此驪山中。複道連雲接金闕，樓觀隠隠橫翠紅。林深谷暗迷八駿，朝東暮西勞六龍。六龍西幸峨眉棧，悲風便入華清院。霓裳蕭散羽衣空，麋鹿來遊墟市變。我上朝元春半老，滿地落花人不掃。羯鼓樓高掛夕陽，長生殿古生青草。可憐吳楚兩醯雞，築臺未就已堪悲。長楊五柞漢幸免，江都樓成隋自迷。由來流連多喪德，宴安鴆毒因奢惑。三風十愆古所戒，不必驪山可亡國。
觀吳正獻真 李廌
次公不許畫麒麟，孝宣妙選知名臣。拜公之像想風度，乃是雲臺子顔之文孫。元豐天子建原廟，玉宇萬棟臨端門。累朝名臣儼冠劍，列聖御坐開乾坤。修廊祕殿鎖春色，彷彿音容皆駿奔。相君相業皆元元，旂常彝鼎定書勛。儀形在歿侍神考，英氣噩噩凝天閽。嗣皇方思服盛美，欲考辟公觀列文。君傳茲圖落人世，世人遂得知瑜璠。吾知袁公固有後，能平楚獄竟無冤。召公甘棠猶不伐，衛武之德誰能諼。君不見溫公之像滿人間，願廣此圖令並傳。
方竹杖和功遠 李廌
性稟方外正，人憐節瘦輕。持携防水潦，殺活奈山精。直以中圓稱，名因義類清。若將靈壽比，未可賤書生。
同張公碩梅耕道訪董畸老郊居  其一 李廌
白水弄青秧，晨烟著柳行。羈懷正飄泊，陂路轉微茫。蘋際鷺鷗下，塍邊菱荇香。相從尋勝事，蕭颯興何長。
同張公碩梅耕道訪董畸老郊居  其二 李廌
㶏水官橋路，將軍甲第新。綠沉閒結鏽，棐几浄無塵。下榻喜賓至，問田憐我貧。相逢便傾倒，晚歲定情親。
同張公碩梅耕道訪董畸老郊居  其三 李廌
青雲兩高士，肯伴老夫游。方駕相追逐，通宵復獻酬。詩書嗟失計，農圃話良謀。日後耦耕伴，懸知總白頭。
秋菊 李廌
春花富紅紫，黄菊與秋宜。風勁幽香怯，露晞寒艷滋。孤標雖獨步，呈秀此何遲。欲待羣芳歇，專榮占一時。
秋郊 李廌
郊原千里望，好是暮秋時。欲盡登臨興，惟應杖屨宜。鶚鵰方得意，燕雀彼焉知。黄犬蒼鷹去，誰家年少兒。
出城 李廌
岸走舟安穩，逍遙若步虛。晴烟迷白鷺，春水見浮魚。桑樹連坡種，人家夾水居。年豐村舍好，稚子學詩書。
秋山 李廌
山色带晴雲，雲山遠莫分。寒林迥蕭散，秀氣自氤氳。定有丘園士，彼同麋鹿羣。弓旌訪巖谷，誰爲上方聞。
寂歷古關道二首  其一 李廌
寂歷古關道，早秋生曉寒。空濛朝雨細，憔悴客衣單。事逐烟鴻遠，情隨雪鬢閒。蕭蕭倦游意，天際路漫漫。
寂歷古關道二首  其二 李廌
寂歷古關道，曉烟寒未分。愁情滿秋草，歸思隔黄雲。客路自多感，宿酲猶带醺。蕭蕭倦游意，况乃久離羣。
秋鶯詩 李廌
秋日生春意，林間聞曉鶯。奈何時序晚，不及候蟲鳴。摇落無多感，芳菲會滿城。好音宜自默，反舌可無聲。
秋扇和之道 李廌
過時悲既往，適用復相先。世事蓂生隕，人情月晦圓。寒凉非爾適，衰歇豈余捐。歲事待秋斂，農夫期有年。
續題郭功甫詩卷 李廌
詩道今蕭索，騷人古困窮。夜寒金殿冷，秋靜蜀關空。廄隸縻宛馬，壇巫誄守宮。採珠探水府，絲黍慎蛟龍。
戲贈史次仲 李廌
世俗匪吾謀，嘉篇常見投。舊交皆炫曜，夫子獨淹留。禮樂尚虛器，衣冠何自囚。秪應凉冷後，蕭颯更清秋。
秋曉 李廌
秋色已飄零，凄凄曉更清。蕪城宿殘靄，雲日遞微明。瓦冷寒霜色，庭空槁葉聲。悲歡更盈耳，簫鼓和鐃鉦。
青泥雪中和德麟韵 李廌
君笑吾癡絕，吾知自不癡。遠游陪勝士，歸橐有新詩。笑覺山途近，寒因酒力遲。相從畏嘲謔，別後復懷思。
秋蝶 李廌
粉蝶爾何知，秋深尚戲飛。憐渠迷節物，猶若弄春暉。露葉今非昔，霜叢疇可依。籬邊菊無幾，薄命寄餘菲。
宿路北 李廌
晚日明青嶂，春風送馬蹄。數朝秦嶺北，今夜洛陽西。禁水綠波滿，蕪城碧草齊。客心歸更速，解轡恨棲雞。
分題得古香爐 李廌
質爲浮休棄，形惟好古宜。埏陶異甓礫，香火近神祇。冷暖非恒德，興衰彼一時。舍茲何所適，爾意勿遲遲。
和次仲硯詩 李廌
聞道端溪好，疑應爲土風。彼人非博識，此語未爲公。野客雖云美，才華恐未同。濡毫滋墨外，文渙亦徒空。
秋溪 李廌
秋溪已澄徹，山色貯溪中。雲度前洲白，霞生別嶠紅。波瀾寒自鑑，魚雁共遊空。棄置功名念，羊裘作釣翁。
釣臺  其一 李廌
釣國固有術，直鈎寧漫勞。吾常鄙龍伯，豈復羨琴高。濯足風波地，遊心虎豹韜。誰云無是子，天下自囂囂。
釣臺  其二 李廌
此地有天險，雙臺千仞岡。眼寬知世窄，望極使神傷。慘澹諸峰立，縈紆一水長。振衣懷古罷，新句入斜陽。
秋風 李廌
萬籟靜中起，扶摇風怒號。半天鳴劍戟，平地卷波濤。鷁退宋都疾，鵬摶溟海高。賀蘭吹不盡，何用戰蓬蒿。
范蜀公挽詩  其一 李廌
蚤歲青雲近，英聲四海馳。能懷天下寶，獨讓月中枝。既已登龍坂，咸觀入鳳池。如何老清禁，偃蹇卧明時。
范蜀公挽詩  其二 李廌
仁人宜有勇，無欲故能剛。凜凜回天力，危危極諫章。一言扶日御，萬古正乾綱。首犯龍鱗意，淵衷亮未忘。
范蜀公挽詩  其三 李廌
慶寧雖首議，濮廟一何公。君子初無黨，賢臣惟盡忠。死生全大節，社稷倚元功。疾彼梁丘子，依違秪尚同。
范蜀公挽詩  其四 李廌
荆舒昔未懲，抗疏誓身爭。衛鞅雖難屈，桑羊屢請烹。危言知不用，脫屣謝浮榮。豈戀三台近，全無萬世清。
范蜀公挽詩  其五 李廌
直氣犯荆舒，承明下玉除。禁林餘諫藁，蜀道擁安車。自謂三宜去，吾知衆莫如。誰爲忠義傳，事事舉堪書。
范蜀公挽詩  其六 李廌
嗣皇思故老，趣詔侍筵經。駟馬空頻駕，高鴻本自冥。蒼生雖絕望，盛德愈流馨。出處俱全節，輝光並日星。
范蜀公挽詩  其七 李廌
關雎久盈耳，魏闕亦游心。不廢江湖樂，親調鐘磬音。九重初擊拊，千代正哇淫。器在人亡矣，哀哉淚滿襟。
范蜀公挽詩  其八 李廌
重望晉隨會，清明越大夫。忘身安社稷，寄傲老江湖。黼冕固已遠，黄金猶可模。旌賢宜異數，願上孝宣圖。
范蜀公挽詩  其九 李廌
八十雖云壽，吾嗟未及期。方之昔衛武，猶不至期頤。幸處仁人里，叨膺國士知。空餘戀軒想，况復九原悲。
范蜀公挽詩  其一○ 李廌
衆樂西南圃，從公數共游。清無馬融帳，榮預李膺舟。河漢德星隕，山川英氣收。孤生築場意，索寞向新丘。
光祿朱卿挽詞  其一 李廌
自信仁由己，深知道滿門。才華輝日域，嘉譽達天閽。坦腹方趨進，亨衢迓駿奔。欲令唐晉後，不獨美姚溫。
光祿朱卿挽詞  其二 李廌
要路多知己，期公集有庸。行趨青瑣闥，榮拜紫泥封。帝室常虛席，侯邦久卧龍。空餘遺愛頌，安得鏤斯鏞。
光祿朱卿挽詞  其三 李廌
省寺官聯貴，曾升社稷臣。雙瞻觀日月，接跡望星辰。錫爵雖開國，封侯未富民。天扉如可到，直擬問通津。
光祿朱卿挽詞  其四 李廌
南國舊書生，今誰老更榮。朱轓頻補郡，白首到名卿。牧守惟司命，官曹任老成。道孚姑已矣，何患不聲名。
光祿朱卿挽詞  其五 李廌
疇昔始龍館，能聲到海隅。兆民方菜色，境政獨蒲盧。尚頼德彌邵，安知今也無。猶聞江左郡，荒政徯來蘇。
光祿朱卿挽詞  其六 李廌
七十古云稀，公忠况未衰。言常思悟主，老更惜明時。雪髮丹心被，君恩寶劍知。如何天不憗，直道竟何施。
光祿朱卿挽詞  其七 李廌
樂圃林泉好，藤蘿蔭古臺。仰攀高節處，豫約掛冠來。凉月空堂影，新霜百草荄。凄清行樂地，履跡滿蒼苔。
光祿朱卿挽詞  其八 李廌
滄海夢悠悠，關河壯氣收。魂歸傷委蛻，壑迥失虛舟。月暗菰蒲夜，山空木葉秋。可堪頻悵望，松梓繄新丘。
光祿朱卿挽詞  其九 李廌
五十雖非壽，休嗟不憗遺。賞延姑可待，子貴竟何遲。異鵲驚蟬蛻，凄風落木芝。乘驄千里客，歌罷不勝悲。
光祿朱卿挽詞  其一○ 李廌
蚤悟多金累，惟修儉與仁。考終雖罔愧，直道未容伸。地想流謙德，天惟賚善人。昭昭錫繁祉，餘慶在振振。
賀蘭先生詩同陳恬叔易和節度使王漢忠韵 李廌
陿隘區中世，殷勤招隠篇。應居小有洞，幾見大椿年。菴廢雲埋谷，琴亡聲在泉。至言曾悟主，持此合昇天。
顔魯公祠堂詩 李廌
朅來游汝海，初識魯公真。盛德宜蒙祀，英姿儼若神。典刑雖異代，勛績在蒸民。憶昔艱難際，生逢歷數屯。羯胡來薊漠，戎馬度咸秦。河朔皆朝虜，平原獨挺身。蠟書通帝所，羽檄論邦鄰。許國心無二，孤軍氣復振。弟兄同義烈，生死劇酸辛。已怪酬庸薄，那聞左降頻。江湖銷歲月，省闥牾經綸。相國心多忌，軍容憤復伸。同朝緣妬媢，啗賊俾邅迍。輒墮姦邪計，剛期跋扈馴。咥凶令履尾，納諫爲嬰鱗。假手雖云智，擠賢太不仁。茹氈蘇武餒，决眥藺生嗔。誤問長安使，寧爲叛將賓。一時全大節，千古仰清塵。緬想神如在，推遷跡已陳。謀謨存汗簡，字畫徧蒼珉。論世吾求友，之人德可親。詎云黄壤隔，猶勝白頭新。端欲希忠義，常期齒搢紳。今雖逄聖旦，止願作良臣。惟冀尊王室，寧思秉國鈞。儻令冠獬廌，猶可畫麒麟。古寺今如昔，泉扃夜不晨。何人同李翰，紀事比張巡。感慨瞻遺像，潸然淚滿巾。
程高承議赴夔路轉運判官求詩 李廌
聖主躬仁政，羣方布詔條。洪恩溫海嶠，嘉頌滿芻蕘。聚斂除姦吏，依違屏具僚。鈞衡無碩鼠，城社絕餘妖。皇化思無外，王心遠欲昭。咨詢黄閣老，選命紫宸朝。丹禁傳天詔，飛星下使軺。書旌分蜀道，攬轡步烟霄。急峽瞿塘險，孤城白帝遙。巴山連浪遠，漢節拂雲飄。按部清時好，觀風樂事饒。詩成思老杜，鬼哭想殘蕭。已佩黄金印，當簪七葉貂。不應淹僻陋，從此上扶摇。
上翰林眉山先生蘇公 李廌
佑聖生賢佐，天心在撫民。昌期膺治運，穀旦降元臣。四序功成晚，三台耀拱辰。嚴凝氣剛勁，謇諤性忠純。凜凜風霜操，優優雨露仁。高才映今古，妙學洞天人。黼黻文華國，淵源德潤身。四朝師令望，百辟仰清塵。射策明三道，觀光耀九賓。咸知帝賚說，復誦嶽生申。視草金鑾殿，登庸鳳詔春。夔龍名不隕，魯衛政相因。交蔭槐陰茂，聯華棣萼親。廟堂熙帝載，衮繡並天倫。政柄勞無憚，侯邦逸久均。偃藩心固樂，調鼎味宜新。上宰虛黄閣，除書下紫宸。百神懷景福，萬化入鴻鈞。陰德施黎庶，休功格昊旻。自當侔带礪，詎止約松椿。賤士睎高躅，趨風愧下陳。願言千萬壽，獻頌敢辭頻。
小蘇先生九三丈自司諫拜起居郎權中書舍人廌作詩以賀 李廌
孝治依文母，皇圖錫聖王。虛心思啟沃，妙選盡忠良。近侍崇儒術，先生被寵光。周邦柱下史，魏闕紫微郎。禁殿聯常棣，天池浴鳳凰。揮毫青瑣闥，簪筆御爐香。德鎮千鈞重，文輝萬丈長。昌時逢式穀，吾道喜彌彰。視草嚴宸暮，論思子夜央。槐邊星轉角，花底鷺分行。豈但居華省，行聞上玉堂。終期衮衣拜，慰此士夫望。
贈錢之道子武昆仲 李廌
青冥聯翼鵠，志節傲雲機。凶變家多難，年荒歲愈饑。運乖生事拙，貧病壯心違。蚤歲憂虞少，今春弟妹歸。氣悲縻駱馬，心感動摇徽。命矣無傷已，時哉歎式微。自從中夏瘦，半減去年肥。氣槩摩天鷙，文華耀日翬。飲川容鼴鼠，障日讓犁犩。南畝時躬稼，虛堂晝掩扉。有秋緣力穡，高節本知幾。路入東城遠，人行北道稀。樹頭雲藹藹，草際蝶馡馡。古岸連樊圃，秋城秀蕨薇。斷洪流滓濘，獨木過欹巍。䆉稏香紛馥，菰蒲綠映圍。訪君非旦旦，相見亦依依。爲問奚爲樂，言他復謂譩。孝思誠辟色，傃隠始深譏。不見前賢者，何嘗慮世非。浩歌行拾蕙，雩詠浴于沂。儼雅誠詩社，凄凉近釣磯。夜階鳴蟋蟀，秋砌響蛜蝛。竹塢留殘月，林虹带落暉。龜翻朝露葉，魚動落蓮衣。詩句時評品，曹劉幸發揮。鮫人龍頷寶，海客蚌胎璣。子意將全美，余心久所睎。衆人皆捲舌，高論獨其頎。掩月蟾蜍泣，飛霜蕙草葳。鯨魚翻海濁，水碧带魚飛。正可夷崧岱，公何愧隠扉。剛明文豹節，升降二龍旂。月滿星藏彩，霞升燎有輝。愁魔攻肺腑，危坐復歔欷。
和楊元忠主簿觀魚 李廌
輕瀾沔滿带維舟，新雨羣魚藻際浮。既亦非知梁上樂，敢嗟彼有釜中憂。漢江水濁斑衣獺，楚岸烟深雪色鷗。未作金鼇莫驚惕，月澄清海漫如鈎。
過昆陽城 李廌
昆陽城下黍苗稀，寂歷荒墟隠翠微。遠想龍蛇方鬭野，解驅虎豹使成圍。烏知將擁河流斷，定喜能令屋瓦飛。白水真人今物化，舂陵惟有荷鋤歸。
和錢之道遊虎丘二首  其一 李廌
輕雲細雨放花時，才過清明已夾衣。拚得酒時教盡醉，可題詩處莫空歸。丁寧鶯語機關巧，輕薄楊花氣力微。閶闔晚來行客盡，稚烏相趁入城飛。
和錢之道遊虎丘二首  其二 李廌
石頭槎牙占官道，松樹老怪枿斷雲。驪龍睡隠潭水黑，雨積糞壤生朝菌。山光繚繞林樸樕，野氣空闊雲氤氳。歸來月落天色莫，水邊游女濺紅裙。
商高宗陵廟詩 李廌
築巖胥靡繼甘盤，此道寥寥不復存。古廟秋風塵黯黯，故陵烟樹月昏昏。君臣難遇真千載，岸谷誰知舊九原。魏尚端能似頗牧，獨無新夢到天閽。
厄臺 李廌
今古俱無忌憚情，厄臺猶敢尚爲名。裔孫不復重瞳聖，俗目俱同瞽叟盲。見慍仲由空骯髒，膾肝盜跖尚彭亨。聖人道大故難用，誰聽弦歌兕虎聲。
宿大賈村僧寮 李廌
行過橫烟杳靄中，低低茆舍繞蒿蓬。譍門見客僧如鹿，席地圍爐火自紅。隙壁射床千里月，破窗吟紙一川風。僕夫密勸休安枕，聞道穿窬是主翁。
哀都官王申 李廌
壠上弓旌降鶴書，戔戔璧帛賁鄉閭。漢宮入奏賢臣頌，蜀道榮觀駟馬車。誰謂諸侯老賓客，歸來華髮伴樵漁。泮宮陳迹神游否，絳帳門生多石渠。
大雨中遊嶽寺 李廌
忽見微雲別嶠生，急緣危磴下崢嶸。勢傾海岱千巖黑，力卷江湖萬葉聲。碧瓦依稀人暗喜，急溪湍漲馬初驚。老僧宴坐朱門底，應笑狂夫冒險行。
鏡屏詩二首  其一 李廌
曲玉回輝瑩可觀，秋冰壁立動涵瀾。每嗟許國酬身晚，忽覺餘光照膽寒。映座未容華表客，整簪空慕鵔鸃冠。雲車一去橋山晚，寶鎮于今下古壇。
鏡屏詩二首  其二 李廌
凝澄不動水淵槃，風拂泉生或細瀾。月影透簾朝日薄，龍輝繞匣夜光寒。玄冥借魄知神物，男子無聞已弱冠。照我精誠至麟閣，緩隨弓劍上仙壇。
和二兄書事三首  其一 李廌
年少看書恥未多，壯心今歲沛中歌。带江黄幟有蹻跖，舉國白頭無絳何。爲我忠謀能有幾，匪人阿比敢言他。手攀荆葛藤蘿近，敢把新凉取次過。
和二兄書事三首  其二 李廌
逋逃內潰古云多，楚塞羣雄尚感歌。血饗彼猖神苟幸，廟謀非壯士誰何。將軍威信當詢衆，决勝神機豈謂他。試把香囊問少子，淝川投策夜潜過。
和二兄書事三首  其三 李廌
功名於我實何多，祇爲浮華未浩歌。兩月病痁誠已甚，半頭白髮似無何。詔惟選籲將從衆，學貴師心在匪他。當世聞人知不少，片言敢謂衆難過。
和鄭十三東齋言事二首  其一 李廌
爲貧軒冕未忘情，寧使棲遲抱六經。安得神仙斷鯨劍，拂開雲翳露天青。霧濃玄豹終朝隠，冰薄猜狐抵夜聽。昏墊直疑皆飲鴆，沉冥何苦辨清醒。
和鄭十三東齋言事二首  其二 李廌
春光故故惱人情，新葺茆茨欲醉經。積雨水衣龍頷滑，晚晴山翠佛螺青。月邊柳色疏疏見，風外梅花細細聽。半夜白雲生石枕，潤珠蒸濕醉魂醒。
答孔榘處度見贈 李廌
我似羈縻遐徼州，君如霸府大諸侯。如何鼎食素烹飪，乃謂溪毛堪薦羞。駑馬但能追十駕，鉛刀奚可斷千牛。鄙人粗亦知臧否，敢誚東家故日丘。
嵩頂六月芍藥初發 李廌
誰言天地一無私，底事陽和到頂遲。暑氣已交五六月，雲中初見兩三枝。可憐下土炎蒸日，却是青霄爛漫時。第有榮心莫嗟晚，物情先盛復先衰。
和人寄寇昌朝韵 李廌
久料騰驤空冀北，如何留滯困周南。聞君載酒訪狂客，把酒爲君當劇談。上國分携今已久，丹砂未就我懷慚。六蜚駕馭須天馬，吾恐驊騮備兩驂。
楊十三虞卿在希顔上人房納凉余時在村舍歸和諸公韵 李廌
土渴山焦獨在阿，考槃孰與世相過。皇皇夫子猶傷鳳，碌碌蒼生尚執柯。頭白已驚爲學晚，日長贏得讀書多。北禪釋子應相笑，樹癭多年變木鵝。
曉行聞鶯 李廌
花梢未動雨中聽，催徧園林百果成。六月不知春色盡，五更來伴夏雞聲。樹頭蕭瑟長風過，馬上瞢騰短夢驚。勸汝無言歸舊谷，先秋番次候蟲鳴。
雨中游法王寺詩 李廌
雨脚如麻未肯收，雨中還作法王游。雲埋輦路烟初合，水濺松巖雪亂流。心畏險途常恐失，寒侵病骨已知秋。羣峰聳峭猶無畏，爲語山僧不用留。
少林寺詩 李廌
禪老家風古少林，道場遺跡蔽烟岑。山遮石脚斜陽早，雲礙鐘聲出谷深。隻履度關天杳杳，九年面壁海沉沉。欲知苗裔能傳法，柏樹猶明聖主心。
習池詩 李廌
陳迹相推今古同，池邊倚杖送歸鴻。童山尚接千巖秀，穉樹猶傳萬壑風。春意物情迷野興，水光天影共青空。雍門有淚應承睫，繞墓行吟弔習公。
次韵劉厚之久陰未雨 李廌
欲和豐年幾日霖，密雲委地結繁陰。莫疑造物收功晚，自是陽和著意深。且具黄雞傾白酒，更求青李與來禽。掃除萬古窮通想，付與南薰一弄琴。
過閻氏橋亭 李廌
綠芰紅蕖照眼新，池塘風軟起青蘋。遠山碧映重林暮，委徑香傳別洞春。五月獨爲長道客，滄浪自有濯纓人。誰知雅意在丘壑，慚對箕嵩愧路塵。
范蜀公得請再致仕蜀公作詩命某次韵 李廌
老戀林泉拒衮衣，高山景行衆思齊。久膺重任當先覺，獨以清風激衆迷。越相家聲千載後，商公舊隠白雲西。坐令貪懦趨忠厚，寄語狂童勿芥雞。
謝王生贈弓矢 李廌
將軍材氣舊無雙，老矣猶思强挽强。金廄願乘千里馬，玉關歸奉萬年觴。受降城下沙場雪，無定河邊木葉霜。贈我良弓借餘勇，君應真勝楚人亡。
和人九日詩 李廌
三徑就荒陶令宅，兩峰高並杜翁情。悲秋不奈黄花好，落帽誰憐白髮生。遠岫薄雲收細雨，晚林丹葉弄新晴。登臨俯仰寰區隘，欲駕風輪更上征。
表高氏石公之墓 李廌
黄金照地晉將軍，劍履盈門萬石君。獨以德名追遠裔，盡將富貴比浮雲。璚田種藥期公壽，夜壑移舟忽夢分。彷彿平生阻瞻覿，一詩三嘆漫殷勤。
再上閭丘通牧少卿 李廌
東邦濱海帝憂勞，慎迪名卿禮意褒。板簡拜旌前憲掾，雲駢驂馭舊仙曹。庭柯露下回春色，夜浦珠還息海濤。陰惠日隆天眷異，蓬萊東去近金鰲。
呂朝散挽詩二首  其一 李廌
殊重平生邴曼容，退身能勇自爲雄。盛衰付與枕中夢，福祿猶嗤塞上翁。松菊漸荒三徑合，鶴猿悞怨故山空。蒼苔滿地塵凝席，惟有蕭蕭蕙帳風。
呂朝散挽詩二首  其二 李廌
金馬玉堂高步宜，中年遂與水雲期。太沖早擅三都賦，叔度難量萬頃陂。夜壑藏舟今孰在，白駒過隙事堪悲。南園從此無行跡，老檜高松知未知。
送黄集虛赴任知州 李廌
桐廬古郡淛江東，山色溪光藻鏡中。後夜相思千里月，高懷爲寄一襟風。欲紆龜紐黄金印，且學羊裘老釣翁。忠義傳家君勉勉，清名不必問窮通。
楊元忠和葉祕校臘茶詩相率偕賦 李廌
風駕已馳供御品，霜郊未卷喊山旂。七閩地産猶爲寶，兩府官高故不遺。須藉水簾泉勝乳，也容雙井白過磁。東堂退食公宮晚，金鼎新烹欲沁脾。
宋英寶宣德自杞至邑將復東還見遺途中詩次韵和之以見惜別 李廌
思君仍歲此相逢，後夜夢魂無復東。白紵淚痕何處恨，故園花信幾番風。歸來可喜似新燕，惜別預愁如去鴻。老矣奈何春半老，悠悠萬事付盃中。
又過陳叔易隠居相拉同遊超化寺詩 李廌
文範今亡見嗣卿，潁川應聚異時星。清風特爲吾曹至，畏景寧憂日御停。踏雪曾穿東郭履，移文今忤北山靈。烹茶且酌南溪水，第欠金山第二𤃩。
次韵東坡還自嶺南 李廌
憑陵歲月固難堪，食蘗多來味却甘。時雨纔聞徧中外，卧龍相繼起東南。天邊鶴駕瞻仙袂，雲裏詩牋带海嵐。重見門生應不識，雪髯霜鬢兩毿毿。
谷隠寺書事詩 李廌
雲如戲我舒還卷，雨似欺人去復來。學道忘憂從老至，持盃得意使顔開。驪駒喜飽嘶猶戀，猘犬誇獰吠欲催。三日山中果何有，賦詩滿得錦囊迴。
某與鮮于綽元勛共約同習制科 李廌
趙括癡兒漫喜兵，他年自料困長平。將軍各有萬人敵，下士難先二子鳴。盧駱楊王何足算，江黄六蓼豈勞征。英雄少貶雖慚愧，且徇區區月旦評。
謁中嶽祠 李廌
嶽鎮中天司下土，名山宮殿鎖雲扃。固知正直作威福，豈徇往來惟醉醒。封禪今無秦漢侈，降生誰是甫申靈。何當弭節朝雙闕，一曲鈞天夢帝庭。
諸葛菜 李廌
武侯戰地記他年，戰後猶當似率然。會向渭原驚仲達，尚應江磧感桓玄。背山左澤甘如彼，傍砌繞籬今可憐。莫問興亡進羹茹，書生贏取腹便便。
將至嵩山遠觀瀑布 李廌
晚晴紫翠溢平川，三十六峰凝霽烟。匹練依稀分秀嶺，玉虹摇曳舞危巔。寒光定是連明漢，清氣都疑貫九淵。可笑夜來風吹後，亂溝斜澗亦涓涓。
和人游嵩韵 李廌
嵩高峻極壓三川，周視方輿見廣員。絕頂固知天下小，泰山爲占海隅偏。白雲散盡千林月，急雨收回萬壑烟。莫笑層巒高似岸，舉頭一握是玄天。
友人董耘饋長沙貓筍廌以享太史公太史公輒作詩爲貺因筍寓意且以爲贈耳廌即和之亦以寓自興之意且述前相知之情焉 李廌
節藏泥滓氣凌空，薦俎寧知肉味重。未許韋編充簡策，已勝絲黍誑蛟龍。短萌任逐霜刀重，美榦須煩雪壤封。他日要令高士愛，不應常共宰夫供。
遊寶應寺 李廌
雨後秋風入翠微，我來仍值晚凉時。山遮日脚斜陽早，雲礙鐘聲出谷遲。故國空餘烟冉冉，舊宮何在黍離離。興亡滿眼無人語，獨倚欄干默自知。
賀小蘇先生 李廌
柱史承恩正紫微，玉皇優詔碧雲詞。欲知伯仲文章職，對掌絲綸內外司。雨露偏濃常棣萼，烟霞常駐鳳凰池。共扶吾道邪歸正，同振斯文盛不衰。白首並逢千載運，登庸皆是十年遲。靖共介福由神聽，告爾多方代帝咨。膴仕初逢賢者貴，德名當問國人宜。夷齊抗世清何早，元凱登庸事可期。貧賤久思楊得意，龍光今喜鄭當時。應憐下客塵埃甚，慚愧雷門獻此詩。
崔先生所守甚高其爲人表裏澹泊然其文曄如有自然之美可喜也因還其詩卷題其末 李廌
別久相思今見君，近詩盈軸語彌新。雄妍不用近時律，溫厚初還上世淳。少與多仇身踽踽，樂天知命志申申。才高所寓皆高趣，氣古斯能似古人。句有萬鍾辭祿意，衣無一點污人塵。中山可鄙魏公子，谷口全如鄭子真。珍重遺音清廟瑟，蕭條寡和郢中春。誰同杜老知無敵，會有君山謂絕倫。白首定交雖自愧，夜光投我豈無因。欲知慰此無聊頼，萬斛愁懷爲一伸。
二士石榻在中院之北巨石如榻有自然石枕可卧二士和大受韵 李廌
憶昔登封日，山蹊困六飛。我來猶舍杖，共坐拂雲衣。
荼䕷洞 李廌
無華真國色，有韵自天香。臨風難自持，爲舞白霓裳。
春日即事九首  其一 李廌
藹藹花絮亂，紛紛蜂蝶多。今年春復爾，不飲奈愁何。
春日即事九首  其二 李廌
新綠陰將就，殘紅在亦稀。雨中千點絮，來伴落花飛。
春日即事九首  其三 李廌
怒風吹老屋，急雨鬧空庭。莫歎林花盡，懸知隴麥青。
春日即事九首  其四 李廌
毛桃猶带蘂，青杏已團枝。老不禁春惱，應知老易欺。
春日即事九首  其五 李廌
但喜朝朝醉，那知夜夜風。老人貪睡美，春夢五更中。
春日即事九首  其六 李廌
化國有餘暇，豐年多醉人。典衣謀一飲，對酒却慚春。
春日即事九首  其七 李廌
悵望白銅鞮，醉聽金縷衣。花間愁落日，老更惜春歸。
春日即事九首  其八 李廌
嬌馬寧馨郎，氈車薄媚娘。蕭蕭兩蓬鬢，愁入少年場。
春日即事九首  其九 李廌
逃閒閉關坐，忽有賣花聲。老大自多感，依然京洛情。
雪 李廌
紙窗明晃晃，雲日暗暾暾。半夜寒添被，清晨雪擁門。
晚晴  其一 李廌
微陽掛木杪，孤鳥下雲淀。廣墟遺稻粱，鸛鶴伴鳬雁。
晚晴  其二 李廌
陰壑留殘雪，林虹带晚霞。孤烟障漁市，不見兩三家。
臨潁縣 李廌
日永行人漸困，路長饑馬頻嘶。驚起一雙白鷺，背人飛向前溪。
楊花詞三首  其一 李廌
特地飛來有意，等閑却去無情。若比邇來時態，秪應時態猶輕。
楊花詞三首  其二 李廌
全似秋空白雲，不應日墮紅塵。樓上何人遠望，黯然無語銷魂。
楊花詞三首  其三 李廌
苦恨紅梅結子，生憎榆莢悠悠。解送十分春色，能添萬斛新愁。
夜坐 李廌
且喜屋無穿隙雪，未愁漏盡滿靴霜。紙幃布被從牢落，頼有希牙齒頰香。
道中即事呈岑使君吏部次和德麟韵三首  其一 李廌
日射西山爛爛光，低雲遮岸水風凉。從來鞍馬倦行役，笑語不知岐路長。
道中即事呈岑使君吏部次和德麟韵三首  其二 李廌
稻塍粟壠綠相連，野老欣逢大有年。人意物情俱自適，溶溶佳氣滿江天。
道中即事呈岑使君吏部次和德麟韵三首  其三 李廌
白叟黄童話使君，買牛買犢諭邦人。今年菽粟倉箱滿，仁政常爲七縣春。
春日偶題寄友人 李廌
低雲不斷風仍急，細雨無聲晚更稠。千里思君常在眼，黄昏天意自春愁。
呂顔野飲醉中寄五絕句次其韵  其一 李廌
醉鄉天地一何寬，不問金壺與玉山。暫得陶陶太古意，醒來應亦惡人間。
呂顔野飲醉中寄五絕句次其韵  其二 李廌
酒在盃中惟恐盡，事來眼底只嫌多。一壺醉倒春風裏，萬斛窮愁奈我何。
呂顔野飲醉中寄五絕句次其韵  其三 李廌
醉後詩成筆似椽，客來傾酒酒如泉。憐君常得酒中趣，愧我經春只慘然。
呂顔野飲醉中寄五絕句次其韵  其四 李廌
手持金盞灧斜暉，目送歸鴻萬里飛。還似習家池上日，醉中倒載接䍦歸。
呂顔野飲醉中寄五絕句次其韵  其五 李廌
醉倒南山卧白雲，滿天詩思不勝春。黄雞白酒真堪樂，誰道蓬蒿有此人。
題孔氏東園三首  其一 李廌
何處移來薝蔔花，琢成玉葉靜無瑕。天香不合人間有，只是祇園居士家。
題孔氏東園三首  其二 李廌
桐已參天栢已蒼，昔年曾見似人長。樹猶如此人休怪，賓主相逢鬢各霜。
題孔氏東園三首  其三 李廌
濃綠陰中黄栗留，醉鄉遲日厭鳴鳩。青春去後百花歇，頼有枝頭安石榴。
題唐洲東寺訪友人不值詩  其一 李廌
三年漂泊老荆州，重過淮安舊驛樓。地上謫仙天上去，故來蕭寺想風流。
題唐洲東寺訪友人不值詩  其二 李廌
眼前風景似襄陽，松柏參天竹滿崗。鶗鴂一聲春欲去，雨催新杏漸嬌黄。
渼陂 李廌
晴山如黛水如藍，波浄天澄翠滿潭。身在玉壺圖畫裏，心隨飛鳥過終南。
失題  其一 李廌
羨君走馬踏千山，却笑吟詩不肯閒。寫得清風入嘉句，盡携爽氣出雲間。
失題  其二 李廌
吟袖衡雲滿筆端，馬蹄霜跡破朝寒。據鞍何必須橫槊，自有新詩似建安。
觀音亭 李廌
錢唐西湖三百寺，芳草畫橋烟靄中。寶陀大士本無相，一亭聊慰伏蛇功。
綠鴨亭 李廌
澄波奫淪鴨頭綠，秋水清於春水明。芰裳已逐秋光盡，藻带暗藏春意生。
竹亭詩 李廌
繞岡脩竹小亭深，風榦雲梢照碧潯。安得茂林带左右，祇應蕭爽似山陰。
送元勛不伐侍親之官泉南八首  其一 李廌
卷中識盡古來人，筆下文章日日新。萬里從親海邊縣，要令南國見麒麟。
送元勛不伐侍親之官泉南八首  其二 李廌
君房言語妙知名，元凱春秋癖已成。作者風流公莫讓，要令江海聽文鳴。
送元勛不伐侍親之官泉南八首  其三 李廌
看罷吳山看越山，一帆千里玩風瀾。令人頗憶羊裘老，爲釣桐廬七里灘。
送元勛不伐侍親之官泉南八首  其四 李廌
解知身世兩鴻毛，肯羨一鈎連六鰲。有口惟宜醉醇酒，時時痛飲讀離騷。
送元勛不伐侍親之官泉南八首  其五 李廌
梅雨晴時荔子丹，絳囊青幄共檀欒。按圖讀譜嘗珍品，大勝關西苜蓿盤。
送元勛不伐侍親之官泉南八首  其六 李廌
泉南南浦是南溟，瘴霧熏人不用醒。想對文書搔首罷，刺桐花下學蘭亭。
送元勛不伐侍親之官泉南八首  其七 李廌
甌閩接壤氣多同，只恐泉南有颶風。撅虹見時定翻海，禦寒裘褐要重重。
送元勛不伐侍親之官泉南八首  其八 李廌
粵藤玉板澤於脂，歙婺隃糜理勝犀。歸日錦囊詩幾許，七閩當有數千題。
送蘇伯達之官西安七首  其一 李廌
好去西安蘇縣丞，千年求友近嚴陵。江山如彼君如此，正似玉壺寒露冰。
送蘇伯達之官西安七首  其二 李廌
湖山主人玉堂客，爾來華髮故應多。安石雖云江海士，元元蒼生將奈何。
送蘇伯達之官西安七首  其三 李廌
苦憶君家兩惠連，樓居應作水中仙。靜看河畔青青草，應有池塘春夢篇。
送蘇伯達之官西安七首  其四 李廌
問訊東海秦釣客，爾來聞已霸風騷。緡明餌香我知愧，愧爾一鈎連六鰲。
送蘇伯達之官西安七首  其五 李廌
寄語松陵與太湖，烟波風月爾何如。故時景物應如昔，復有當年張翰無。
送蘇伯達之官西安七首  其六 李廌
橫江一葦聽潮來，江月飛霜落酒盃。寄語錢唐江上月，可憐寂寞照潮迴。
送蘇伯達之官西安七首  其七 李廌
千里隋堤榆柳風，輕花薄莢正冥濛。離情解逐仙舟去，欲過三江震澤東。
和陳恬思其叔子思有書齋在山中二首  其一 李廌
古寺愔愔映夕岑，谷風凄勁觸霜林。曩時蕙帳知何處，不見山人來苦吟。
和陳恬思其叔子思有書齋在山中二首  其二 李廌
嗟我衰遲行老矣，與君生死尚情深。屈平賈誼何須舊，敬弔先生淚滿襟。
從德麟自中盧游靈溪記事  其一 李廌
各執梅枝不執鞭，涉溪穿竹過林烟。景純夢裏經行處，直到青溪古洞天。
從德麟自中盧游靈溪記事  其二 李廌
青溪翠壁瀉琮琤，洞府猶傳鬼谷名。幸有六經堪送老，不思唇舌慕從橫。
從德麟自中盧游靈溪記事  其三 李廌
裂崖泉射便成溪，溪畔虛巖匹練垂。玉濺珠跳千仞底，陰陰衆木媚清池。
次韵秦少章蠟梅 李廌
底處嬌黄蠟樣梅，幽香解向晚寒開。故人未寄嶺頭信，先報江南春意來。
德麟以書相招云已與潘仲寶在中盧可自酇來同游靈溪石門雙池等勝處某作六詩率張會川作  其一 李廌
冰溪雪嶺赴詩盟，我媿難先二子鳴。莫憚登臨助餘勇，欲令萬戰遇奇兵。
德麟以書相招云已與潘仲寶在中盧可自酇來同游靈溪石門雙池等勝處某作六詩率張會川作  其二 李廌
靈溪閟洞鏁華胥，地脈旁通分野殊。莫憚登臨探奇險，恐君他日亦藏書。
德麟以書相招云已與潘仲寶在中盧可自酇來同游靈溪石門雙池等勝處某作六詩率張會川作  其三 李廌
千仞雲崖聳石門，古傳此地聖凡分。我曹自愧羣峰誚，未必山靈解勒文。
德麟以書相招云已與潘仲寶在中盧可自酇來同游靈溪石門雙池等勝處某作六詩率張會川作  其四 李廌
地上雲居有梵天，碧池靈脈瀉雙泉。不應勝地能埋沒，政欲因君佳句傳。
德麟以書相招云已與潘仲寶在中盧可自酇來同游靈溪石門雙池等勝處某作六詩率張會川作  其五 李廌
雲外泉聲度碧林，瀏縈累带作清深。吾纓已分令塵染，欲借寒光去洗心。
德麟以書相招云已與潘仲寶在中盧可自酇來同游靈溪石門雙池等勝處某作六詩率張會川作  其六 李廌
異時倥傯此時閒，甘在塵中可厚顔。天爲好山生勝士，莫因便懶負雲山。
題峻極下院列岫亭詩  其一 李廌
早訝年年狂士來，每來亭上獨徘徊。山應又喜添知己，去後山容似死灰。
題峻極下院列岫亭詩  其二 李廌
山色滿亭亭倚空，與君俱在畫圖中。解道龍騰青壁斷，令人却憶漫浪翁。
筍籜筆詩 李廌
琅玕夭嬌排霄去，敗籜平階聊貯儲。付與管城湯沐地，何須毛穎號中書。
雪中汎漢江呈德麟 李廌
漢江莽莽雪浮浮，遠想山陰汎剡遊。高興共成何更盡，子猷安道喜同舟。
將至酇城和德麟韵 李廌
綠勝章臺楊柳街，青羅斗帳凈無埃。五株何用詩頻說，安得韓公到此來。
曉至長湖戲贈德麟 李廌
桐實離離楸带長，玉鞭驕馬度垂楊。黄茆野店人爭看，籬上紅眉粉額粧。
和李端叔大夫從參寥子游許昌西湖十絕  其一 李廌
幾處鞦韆愁日暮，一聲鶗鴂喚春歸。紅稀綠盡尋常事，不用長繩繫落暉。
和李端叔大夫從參寥子游許昌西湖十絕  其二 李廌
草已芊綿柳已柔，落花重疊不須愁。風光流轉等閒過，又是一年春事休。
和李端叔大夫從參寥子游許昌西湖十絕  其三 李廌
百物爭春竟可憐，清池綠浄但沉天。浮萍細碎從渠長，憎見差池點荇錢。
和李端叔大夫從參寥子游許昌西湖十絕  其四 李廌
西疇新買數塍田，便掃空囷俟有年。欲坐瓜菴吹豆葉，風翻黄浪麥秋天。
和李端叔大夫從參寥子游許昌西湖十絕  其五 李廌
風頭皺浪開還促，雨點圓紋亂更多。何似無風亦無雨，碧天千里在澄波。
和李端叔大夫從參寥子游許昌西湖十絕  其六 李廌
癡兒插地栽楊柳，楊柳無根插便生。我亦無根常作客，四年漂泊大梁城。
和李端叔大夫從參寥子游許昌西湖十絕  其七 李廌
股大如腰立已憂，不須登閣始三休。道人尊足元無病，莫取形骸向裏求。
和李端叔大夫從參寥子游許昌西湖十絕  其八 李廌
夢爲蝴蝶恣飛飛，飛入花叢處處迷。不是提壺强呼起，尚應栩栩展江西。
和李端叔大夫從參寥子游許昌西湖十絕  其九 李廌
詩翁詩思與春爭，落筆風雷紙上生。雪棘滿頤心尚壯，君看巖電射人明。
和李端叔大夫從參寥子游許昌西湖十絕  其一○ 李廌
池南池北亂蛙聲，不問官私處處鳴。昨夜一犁新雨足，無煩科斗更滋生。
釣臺  其一 李廌
竹岡深貯一溪雲，溪灣路盡釣磯新。魚鳥相忘自相樂，使君元是狎鷗人。
釣臺  其二 李廌
山東太白謫仙人，筆捲天河氣拂雲。百代公卿嘲哂徧，清溪石上想嚴君。
釣臺  其三 李廌
興王不患無功業，賊亂常憂在歲寒。能緩阿瞞移鼎手，長鋋此日愧漁竿。
中春 李廌
輕挨殘花香簌簌，旋剝新筍白纖纖。傷春煮筍買春酒，短褐破碎人家嫌。
王子立寄三絕句云常詣夏頤吉卜云宜見君子子立作詩廌次韵  其一 李廌
久依鳳翼與龍鱗，萬里青雲可致身。聖主求賢如不及，夜光豈復怒無因。
王子立寄三絕句云常詣夏頤吉卜云宜見君子子立作詩廌次韵  其二 李廌
富貴自知當自信，耆鮐福併固脩長。陰陽可測非天理，男子人知亦易量。
王子立寄三絕句云常詣夏頤吉卜云宜見君子子立作詩廌次韵  其三 李廌
三首新詩慰病軀，萬金何必是家書。隔年已有游嵩約，玉趾何時過敝廬。
寒食 李廌
千株蜜炬出嚴闉，走馬天街賜近臣。我亦茅檐自鑽燧，煨鍼燒艾檢銅人。
飲襄陽沈氏家醉題侍兒小瑩裙带 李廌
旋剪香羅列地垂，嬌紅嫩綠寫珠璣。花前欲作重重結，繫定春光不放歸。
興安道中雪晴見羣山偶成 李廌
關山千里湧銀濤，晚日烘雲欲動摇。滕六自知遷客近，前驅一洗瘴烟消。
雪晴 李廌
山凝秀色螺成髻，溪走寒光珠在盤。更欲呈姿作清巧，暫粧梅柳雪中看。
飛閣 李廌
飛閣凌波浮渺茫，碧山白雲坐相忘。好風歷楯泛我袂，興來取纓濯滄浪。
未曉出雙池小雪作 李廌
匆匆蓐食過重丘，炬影通林見遠流。雲物瀾翻烟羃歷，細風吹霰上征裘。
瓦廟 李廌
柱側簷欹瓦欲飄，斷垣苔澀樹蕭蕭。滿庭荒草無香火，惟有禽聲伴寂寥。
登楚山絕頂 李廌
新雨路少人，公子有佳招。下馬語未竟，西城趨連鑣。初云眺江閣，忽欲登山椒。陟巘踐蹺踊，舍鞍升岧嶢。濈濈雲屨濕，翩翩風袂飄。廣隰綠交映，蕪城遠無囂。带繚江路永，隙光溪影摇。他山若聚米，亂壠疑翻潮。岸巾歎鬢槁，撫髀憐肉消。欲攄紆鬰懷，自恨痀僂腰。心知中峰近，意怯老步遙。班荆坐危磴，植杖臨高苗。注目送三士，綠蘿凌九霄。風流蹔雲散，箕踞還獨謠。仰答順風呼，俯聽深澗樵。山靈或聳誚，谷友如遷喬。雖同仙凡隔，亦覺神爽超。毋比抱腸鼠，已異枝巢鷯。夕曛下歸徑，平林有鳴蜩。回瞻已陳迹，青靄烟寥寥。
老歎 李廌
此身常恐竟無成，憂患頻更已不驚。下第但能供酒令，他時何意主文盟。耽經謾有春秋癖，閉戶猶防月旦評。獨對秋風歎華髮，暮雲蕭瑟歲崢嶸。
孔北海堂 李廌
卯金自中葉，已若子南周。阿瞞制威福，九鼎若綴旒。餘子不復忌，多士例爲仇。嶄然見芒角，已坐錮與鈎。誰知英雄彀，翻令作罝罘。假手陷正平，謔玩戮楊修。小慧尚必除，偉人那得留。凜凜孔北海，胸次包九州。倘令坐廟堂，大盜當寢謀。專誅及斯人，遂負壑與舟。當時同朝士，苟生盍包羞。身死名亦滅，白骨委山丘。先生雖千載，生氣尚橫秋。當時眼中意，付與一醉休。文人具文行，來作東諸侯。尚友天下士，復于古人求。作亭俯層城，持杯想風流。壁間妙著述，騰光昏斗牛。文存人亦亡，應從文舉游。我生真碌碌，與世甘沉浮。思爲坐上客，揚觶和南謳。無成老岩谷，哀哉空白頭。
光化霽景樓 李廌
層樓壓清漢，初上便忘歸。夕靄藏平野，晴烟漏翠微。城昏晚鴉集，江靜野鷗飛。何日賦招隠，行吟傍釣磯。
詩一首 李廌
江皋草茅軟，馬首路平寬。歎老龍鍾態，傷春料峭寒。月簷茅影亂，風瓦竹聲乾。喜從佳公子，詩成槊在鞍。
社日書懷 李廌
社公沐髮望年豐，豈謂雨餘仍苦風。未報田間禾穎秀，但驚堂上燕巢空。里人分胙祈微福，稚子爬溝擬乞聰。老病不知秋過半，謾芻新釀要治聾。
句  其一 李廌
文林換却山林興，誰道山人索價高。
句  其二 李廌
可笑陳孟公，好客常投轄。
句  其三 李廌
安得吾皇四百州，皆如此邦二千石。
存目 李廌
詩題：再領玉局昔東坡在翰林……後自嶺外歸遂領玉局予復官亦得之坡今亡矣悵然有懷首句：東坡因地夙相親。
題申王畫馬圖 蔡肇
天寶諸王愛名馬，千金爭致華軒下。當時不獨玉花驄，飛電流雲絕瀟灑。兩方岐薛寧與申，憑陵內廐多清新。肉騣汗血盡龍種，紫袍玉带真天人。驪山射獵包原隰，御前急詔穿圍入。揚鞭一蹙破霜蹄，萬騎如風不能入。雁飛兔走驚絃開，翠華按轡從天回。五家錦繡徧山谷，百里舄珥遺塵埃。青騾蜀棧西超忽，高準濃蛾散荆棘。苜蓿連山鳥自飛，五陵佳氣春蕭瑟。
冬日遊甘露寺 蔡肇
漕河膠舟水流咽，水關著鍵行者歇。大江伏槎卧長劍，萬頃濕銀寒不結。蓬萊諸仙亦避寒，海門冥冥凍欲坼。朔風吹晚雁叫空，蓬巷松杉崖石裂。道人丈室最高處，地爐蒲團穩坐熱。我來乘閒不問道，方牀相對無言說。
立春日焦山留宿 蔡肇
歲爲茲山一再登，渡頭飛閣獨相凭。雲生江海交流處，人在松蘿最上層。殘雪既能留野客，春風先與報山僧。憑誰邀上東巖宿，更約花時命杖藤。
題畫授李伯時 蔡肇
鴻雁歸時水拍天，平岡老木尚依然。借君餘地安漁艇，乞我寒江聽雨眠。
汎舟橫塘遇雨 蔡肇
平野風烟入夢思，殷勤作畫更題詩。扁舟卧聽橫塘雨，恰遇江南歸雁時。
題李世南畫扇 蔡肇
野水潺潺平落澗，秋風瑟瑟細吹林。逢人抱甕知村近，隔塢聞鐘覺寺深。
過邢惇夫墓下作 蔡肇
人物於今歎渺然，孤墳宿草已生煙。日暮行人道傍會，應逢年少與談玄。
至學省作 蔡肇
平生擾擾復膠膠，學省重來歲又交。騎馬醉遭官長駡，讀書慚被學生嘲。何爲眷戀米三斗，便可經營宅一茅。好買江干千个竹，待看煙雨長春梢。
送洞元法師歸茅山三首  其一 蔡肇
絳節飄飄下紫清，更參隠訣制頹齡。若逢方丈龐眉叟，來愛囊中赤甲經。
送洞元法師歸茅山三首  其二 蔡肇
崇寧新閣連雲起，天篆浮空寶氣飛。帝遣羣龍常護守，池潭風雨夜深歸。
送洞元法師歸茅山三首  其三 蔡肇
一菴疇昔共嶔崟，古木垂陰歲月深。恐是三生房次律，要隨藤杖去重尋。
題三茅風雨圖 蔡肇
筆間雲氣生毫末，紙上松聲聽有無。收得三茅風雨樣，高堂六月是冰壺。
𠙶亭山頂白龍穴 蔡肇
南山鼕鼕天作鼓，號召諸龍盡行雨。惟有禿角最先到，潑墨雲中鱗鬣舞。
和慎思詩呈同院諸公  其一 蔡肇
圖書從所好，英俊此焉依。奎壁重開照，琳瑯盡得歸。地嚴宮漏轉，門掩吏人稀。子有詩三百，西江咀寶璣。
和慎思詩呈同院諸公  其二 蔡肇
客去衣裳嬾，更長燈燭光。隨身一書笈，貯腹萬雕梁。夢舊傳青館，封須拜皁囊。羽翰從此正，天步赤霄長。
和慎思詩呈同院諸公  其三 蔡肇
諸彥聯翩入，斯文迤邐回。滔滔引溟漲，爛爛繚巖隈。此地身拘窘，他時心往來。倡酬真有味，顧我獨非才。
和慎思秋日同文館詩  其一 蔡肇
清月看初滿，黄花吐未齊。小山思隠桂，大谷憶佳梨。節物信可美，詩騷懶自題。長年諳獨宿，聽雨閉秋閨。
和慎思秋日同文館詩  其二 蔡肇
匝合青雲幕，縱橫白羽場。誰矜率爾對，吾念斐然章。名淡隃糜榜，衣飄月窟香。春風馬蹄疾，鞭帽散平康。
和慎思秋日同文館詩  其三 蔡肇
萬里夷王子，曾聽若木雞。泛舟滄海外，授館國門西。琛幣來重譯，車書想舊題。蒼梧弓劍冷，雲雨泣芝泥。
和慎思秋日同文館詩  其四 蔡肇
闃寂同文館，秋英綻欲齊。禪庖分白乳，仙果破青梨。琴理將忘曲，詩探未賦題。清懽在文史，誰復夢重閨。
和慎思秋日同文館詩  其五 蔡肇
明時勤選擢，間設譽髦場。該學添三傳，微能及九章。靜無桃葉唱，清有菊花香。解我幽憂病，惟應頼杜康。
和慎思秋日同文館詩  其六 蔡肇
鵠卵因時化，如何赴越雞。逸羣來冀北，屏氣入淮西。盛事兼三物，浮辭斥百題。慎須精藻鑒，寵辱異雲泥。
和慎思未試即事雜書率用秋日同文館爲首句  其一 蔡肇
翳翳雲生樹，翻翻風動闈。高秋忽如此，吾黨苦思歸。極目愁關塞，侵寒寄褚衣。少狂真喜事，回首壯心違。
和慎思未試即事雜書率用秋日同文館爲首句  其二 蔡肇
物色清秋逼，官曹靜夜長。華星披夕靄，皎露洗空凉。律細詩難繼，禪心夢易忘。依稀貪佛日，香火宿諸方。
和慎思未試即事雜書率用秋日同文館爲首句  其三 蔡肇
取士漁鹽出，傳經戶牖開。驚濤簾外起，驟雨筆端來。人競懸金鑒，書方貴玉杯。太平元有象，勿遣賦良媒。
再和慎思俯和少年真善事之句 蔡肇
百萬防秋去，軍容凜將闈。請排雲鳥出，盡獵犬羊歸。老息陰符讀，慵便直裰衣。鄧侯多衮興，時命不予違。
和慎思詩呈同院後至諸公 蔡肇
文書汗牛馬，棟宇切昭回。剸玉君曾試，吹竽我亦來。鑒精真有頼，詩妙不容陪。只憶歸山去，霜畦斸芋魁。
和慎思初入試院 蔡肇
午門鑰入斷人行，禁漏稀微出邇英。齊拜勅書期老仗，並驅騶御出西城。諠譁燈火看如夢，關鎖官曹祇寄聲。聊付能詩破羈旅，詩成冉冉又還生。
和慎思重九考罷試卷書呈同院諸公 蔡肇
清秋官舍酒瓶空，滿袖黄花情所鍾。忽得數篇吟可老，絕知開口笑難逢。浮舟有底不歸去，戲馬猶能限莫從。江上鱸魚三尺許，西風欹枕夢魂濃。
次韵慎思貽无咎文潜誦詩 蔡肇
卧聽高齋落葉風，清詩交詠想晨鐘。故人厚意論千載，正始遺音僅一逢。膠漆初期在俄頃，雲龍莫恨不相從。芸房深鎖秋香冷，鬰鬰葱葱佳氣濃。
和慎思同舍問及故山景物用鐘字韵詩以答 蔡肇
白鹿真人欻御風，青杉手種大如鐘。還丹未化神應護，道骨相期子合逢。萬里且看騰踏去，一樽聊喜笑言從。攢峰列壑休南望，曉榻秋陰分外濃。
和慎思漫興成章屢蒙子方寵和更辱贈句輒用奉酬 蔡肇
曹公長劍一杯酒，鄧子孤雲萬里心。神駿莫辭觀馬廄，深沉久合寄書林。禮闈聯事幾三月，詞客悲秋共一音。獨有何郎詩思苦，空階點滴伴清吟。
慎思說家山之勝用其語得詩 蔡肇
江清石磊磊，野曠竹修修。此地有茅屋，我行尋白鷗。分留須物色，來往更風流。相對黄塵夢，詩成擁鼻謳。
和慎思寄次張弟 蔡肇
南山千畝龍蛇窟，半夜春雷起屈盤。欲釣六鼇滄海去，爲留春筍作長竿。
和无咎奉答文潜戲贈 蔡肇
鄧子詞鋒魯孟勞，刜鍾剸玉盡鉛刀。風流陶謝枝梧困，擊節期君僕命騷。
小詩戲无咎 蔡肇
吳山楚水未忘懷，暮雨朝雲恨已乖。縱免摩伽能毀戒，未妨澤室會千齋。
和慎思與文潜无咎對榻夜話達旦 蔡肇
窮秋天氣少晴明，雨葉風窗夜夜聲。應爲幽人聽未足，不教驄馬出重城。
和文潜初伏大雨戲呈无咎 蔡肇
城中鼎食排翠釜，羊胛駝峰賤如土。青衫學士家故貧，斗米束薪炊濕雨。縱橫圖史照屋壁，呫囁詩騷從稚乳。省中無事騎馬歸，雨聲一洗茅簷苦。急呼南巷同舍郎，聽我臨風有凉語。且貪青簡事文章，未有黄金買歌舞。往來詩卷牛腰許，太羹玄酒並在戶。吾詩老澀邀使前，政坐可口收艱俎。
次韵上文潜丈 蔡肇
張侯胸中包覆釜，百里奔流無寸土。玄蛟白鼉有時作，一洗乾坤三日雨。詩雄變怪有如此，震動猶能止啼乳。已傾太白酒船空，更壓少陵飯山苦。昨朝東門同拜勅，玉齒猶殘道中語。閉門十日無一事，坐對空庭秋葉舞。何時御史出霜臺，便假前騶辭棘戶。城南邀我倒餘尊，紫栗黄橙已登俎。
再答文潜 蔡肇
羌兵昔出皋蘭路，欲鏟新城無聚土。烟烽照夜氣如霞，鐵馬連羣歕成雨。東西兩關同日破，股掌嬰兒絕哺乳。鼓聲十日拔帳歸，至今猶說防城苦。當時諸將無奇策，不敢彎弓向胡語。橐駝西來金帛去，孽狐小鼠猶跳舞。王師八月盡防秋，惴惴軍興恐編戶。腐儒不用輒憂邊，廟堂有人制尊俎。
用俎字韵呈樗年 蔡肇
墮竈一言能破釜，魔界掃空成佛土。鍾山道場天所開，萬壑千巖沒華雨。白衣居士演真諦，江漢滔滔流去乳。自從玉髻飛上天，妙緣誰救諸有苦。我昔南行入定林，水鳥松風能妙語。六時天樂綵雲飛，百丈寒江翠綃舞。此地知君曾著力，雷作彈指開蟄戶。空山蕙帳盍思歸，秋末晚菘行可俎。
上呈子方鄉丈 蔡肇
西方殘敵魚游釜，往歲天兵收境土。軍行旱海口生烟，沙井無泉天不雨。將軍意氣吞八荒，欲入凉州傾馬乳。堅城不下河未冰，幕中稍覺從軍苦。曹侯獻計取東關，帳下選鋒同此語。歸來塞色侵鬢毛，聯翩始閱交衢舞。不學行間妄校尉，盡斬孫歆封萬戶。人生富貴有危機，彘肩不願加雕俎。
和文潜欲知歸期近 蔡肇
欲知歸期近，朱墨復在手。出門豈無時，官事少邂逅。張公晚定交，千仞仰森秀。華堂耿青燈，夜半獅子吼。真龍服內閑，爽氣凜羣廄。新詩陳五鼎，斟酌皆可口。光華委行色，於我亦何有。緘藏不知報，刻畫無鹽醜。
敬用无咎學士年兄長韵上呈子方太僕 蔡肇
兩河郡縣淪西方，西人思漢今未忘。果園蕪沒白草芳，旃裘戲馬誰家郎。車箱峽口澗谷長，旄頭倒掛回穹蒼。王師西出討獝狂，六花簇壘來堂堂。前鋒銳頭臂兩槍，伏姦謹索收生羌。天聲隠轔摇姑臧，奇兵繚背斷饋糧。决河有聲如壞岡，城頭擊鍾聲殷床。萬甲幾欲漂無旁，雖有伉健誰騰驤。一夫不敢陵彼隍，馬首欲東促歸裝。緘胸有策鬚眉揚，歸來恍恍若有亡。劬勞累日何由償，戰鞍掛屋尋書囊。目隨飛鴻思帝鄉，彭城老將官橫行。幕中市駿收驌驦，射堂兩部奏清商。應弦破鏑如蜂房，談笑斥土羈名王。畫圖遣奏朝明光，詔書留典真乘黄。錦韉玉勒春風香，平池老柳高雲凉。神駿在目豪吟觴，跨下蹀躞驚鳬翔。皇居九衢天中央，我時項背聊相望。西城九月天隕霜，夜談關塞評文章。微言竊比惠與莊，和詩脫筆覺我忙。祝君韜養壽且祥，功名有來成堵牆。勿憂寒暑敗肉漿，韔弓箙矢用則張。
次韵上呈樗年主簿鄉兄 蔡肇
君家晉陵我朱方，君家易知復難忘。十年不見蘭畹芳，青衫翩翩黄白郎。我游東南歲月長，江流洶湧山鬰蒼。燭龍東來尾鬣狂，烏爪真人坐高堂。山中旛剎森戈槍，道場法嗣通衡羌。大道甚夷車御臧，獨不進步誰資糧。脫身簿領行澗岡，青崖結茅雲繞床。飄颻西墮梁宋旁，至今夢想猶高驤。矧復約子西城隍，瓦爐梵夾隨行裝。形骸土木神遠揚，少狂豪氣今則亡。劇談軟語志頗償，模寫物象揮錦囊。樽前坐我烟靄鄉，憐君駮踠未著行。側身六合悲驌驦，即今文學可卜商。赤刀大訓在西房，詔書興賢利賓王。重闈共此燭燈光，肥羊細肋蟹著黄。茭蒲生白晚菘香，落月動影簾帷凉。夜如何其未卷觴，座間詩陣鵝鸛翔。卧旗蓄銳豈遽央，我堅孤壘何敢望。降旛欲掛月似霜，獨君一掃可得章。滔滔筆力抵卞莊，兩虎未捽終不忙。蜘蛛拂面歸有祥，便看大榜掛北牆。南城西寺載殽漿，背城借一猶能張。
家弟別試預薦時蒙慎思學士贈詩致慶感荷不已次韵酬謝 蔡肇
我家書冊代耕農，尚祝甌窶畝一鍾。再築金臺端不昧，高懸水鏡亦難逢。親闈動喜欣欣色，士論推公趯趯從。好在黄花歸薦壽，秋堂歡笑變春濃。
題朱之純谷陽園 蔡肇
陸機異時宅，故物無復迹。悠悠谷水陽，野水凄餘碧。我觀豪士賦，文字豈不白。一爲功名誤，末路真可惜。至今風雨夜，哀鶴鳴不息。千秋得吾人，浄眼照阡陌。結茅風烟際，一悟世網窄。古今一丘貉，貴賤百年客。閉門橙橘香，隠几冰凍釋。我慚升斗祿，矯首望八極。人生勞佚間，此殆天所檄。鵬翔赤霄動，鯨噴碧海坼。爲爾具扁舟，送此齒髮迫。
書靜勝院壁留別父老 蔡肇
青山雲半遮，慘淡有離色。溪水亦潺湲，嗚咽當枕側。男兒四方志，百年一行役。山水亦奚悲，我自本無得。父老挽我車，洒淚半悽惻。使君雖自力，慚無理人術。舉手謝父老，意厚難報塞。
從孫元忠乞貓 蔡肇
厨廩空虛鼠亦饑，終宵咬齧近秋帷。腐儒生計惟黄卷，乞取銜蟬與護持。
贈王子飛之高麗 蔡肇
聞君秉筆賦雞林，海怪山奇人購尋。莫紀大宛多善馬，却令天子便甘心。
題李伯時照夜白馬圖 蔡肇
天上房星不下來，連山芻粟飽駑駘。龍姿逸駕飛騰盡，頼爾毫端力挽回。
除夜宿垂虹亭 蔡肇
東南勝概未忘情，老去扁舟復此行。小邑歲除無市井，下田水落見農耕。雪消西嶺層棱出，春到重湖鱗甲生。橋下霜蛟貪睡美，爲槌千鼓作雷聲。
送蔡駰守天台 蔡肇
天台四萬八千丈，玉京五城十二樓。欲乘西風跨獨鶴，直渡南斗騎牽牛。麻姑長爪快搔背，巢父投竿應掉頭。廣文物色分留在，二妙龍詩肯罷休。
江州 蔡肇
潯陽江上陶彭澤，五株楊柳青山宅。元和之中白司馬，送客江頭明月下。當時盡作廬山客，林下題詩石上眠。
杭州次周大夫韵  其一 蔡肇
使君詩句益超然，文陣收工是昔年。本是東南遺愛守，聊從巖谷甚臞仙。莫嫌供給難留客，只爲湖山已自賢。好請東封西狩頌，老來詞格似甘泉。
杭州次周大夫韵  其二 蔡肇
湖邊蓮葉已田田，聞道花開勝去年。君不御兮應有恨，風其吹汝未應仙。韵詞合繼菑公作，郡守誰如白傅賢。却使詩翁閒著筆，滔滔長句湧言泉。
杭州次周大夫韵  其三 蔡肇
只占西湖不占田，六蓮重到欲忘年。慚無佳句追和靖，聊取幽芳薦水仙。對面文章能發興，脫身朝市已稱賢。江邊五月梅天雨，擬附齊舲過冷泉。
送錢齊玥倅蘇州二首  其一 蔡肇
一尉東南屈指中，雍容車騎舊兒童。郎君扇枕家中晚，侍史焚香省戶空。十里浮梁晴卧蝀，一江春水浄磨銅。三年官滿東吳去，爲具扁舟破浪風。
送錢齊玥倅蘇州二首  其二 蔡肇
洞庭飛雨打湘弦，燕寢凝香思渺然。四者難并知我老，七言俱賦爲君妍。雜花遶徑迎籃轝，春鳥喧洲起畫船。聞道山公方啟事，重看一鶚在秋天。
吾庵 蔡肇
憐吾居處似東屯，草棘荒凉郭裏村。明月有情先入戶，青山無事獨當門。未能種秫五十畝，且爲栽桃二百根。不學靈雲覓知解，花時相喚倒餘尊。
寄題君山亭送呂天衢秀才 蔡肇
百川赴下流，江海互吞吐。回瀾薄空日，老岸不立土。坡陀出巨石，鼇背啟窗戶。我來俯凝碧，萬頃過微雨。南沙八十里，草木盡可數。風聲玄冥開，松影翠蛟舞。昏昏魚龍氣，暝色失洲渚。林間古蘭若，梵放雜鳴櫓。不能掛長帆，破浪極幽睹。至今清夜夢，窈窕越修阻。喜君自茲來，浩浩見眉宇。館置古城東，淡飯忘羈旅。連城雖自珍，歷塊誰爲許。束書問東舟，了不掛一語。脫身少年場，清座參佛祖。冰顔未生髭，老氣欲冠古。所得豈虛名，自是慰諸呂。南天正炎溽，歸思亟飛羽。江魚已釣肥，江酒尚酤煮。訪子昔遊地，耿耿月沉浦。席龍望東南，浮雲渺吳楚。
江滸按舟師 蔡肇
江頭新晴好天氣，江上兒郎櫂船戲。掉船往來西復東，畫橈掠水如飛鴻。清晨太尉自領客，蕩漾幕帟翻春風。欲標不但與民樂，約束部曲藏軍容。只今潯陽賊圍繞，天子耀兵未誅討。渠儂幸自慣水戰，駕水樓船救江表。朝廷逡巡領詔書，太尉不日歸西樞。試問兵鈐元節制，藉留歲月還何如。
游善權洞  其一 蔡肇
陰風漠漠護崔嵬，激澗脩篁翠壑開。何處人天盡回向，于今龍象亦堪哀。常星曉掛層臺冷，隕石宵飛夏屋摧。巖尸彭鏗聊戲擊，山中日月有奔雷。
游善權洞  其二 蔡肇
相鮮金碧照崔嵬，殿閣園林迤邐開。留戀白雲禪客少，寂寥青嶂曉猿哀。山川勝處天然巧，景象窮時石也摧。靖節遠公如可作，不應蓮社愧劉雷。
題天申宮 蔡肇
勝迹傳來不記年，昔聞曾駐漢神仙。赤烏方喜靈壇建，白馬俄驚梵宇遷。觀額自唐因記定，宮碑至宋有眠鎸。江南福地雖云衆，第一無過此洞天。
張公洞  其一 蔡肇
髯仙御氣已超昇，巖洞千秋冷不扃。若許殘鉛除白髮，敢辭長鑱斸青冥。壇場歲爲民祈福，蒿艾時因鬼乞靈。他日重來尋石髓，絳雲深坐讀黄庭。
張公洞  其二 蔡肇
髯仙御氣款雷扉，洞戶千秋敞翠微。寓馬至今來秘祝，芻靈聊復借餘威。石房故劍龍隨勢，空竈殘丹鼠輒飛。欲煉刀圭留齒髮，山頭白鶴幾時歸。
次韵王彥昭昆仲題京口新居 蔡肇
我昔京口居，屢爲南山遊。古寺滿修竹，平田漫清流。四升崇邱望，培塿見五州。人生如藝田，要待歲晚收。內懼寡道力，眇然念前修。六合不爲狹，五畝亦爲謀。何妨傍城邑，心遠地自悠。漕水應潮漲，堂下可遭周。葉落固有餘，柿栗不外求。生理如此足，豈謝巖谷幽。奈何不勇决，一毫輒絆留。余性本拙戇，涉世易悔尤。微官如涕唾，容易思罷休。三龍亦馳騁，詩好意則不。
寒江捕魚圖 蔡肇
海門山頭初日晴，西津渡口寒潮生。沙痕暗長島嶼沒，但見漁舟縱復橫。江烟漠漠飛鷗鷺，著底寒魚冷難捕。霜中漁父扣舷歌，明月蘆花不知處。
石排山渡行 蔡肇
中泠之西古石排，狂波悍浪何能摧。顛崖骨立不受土，草木堅瘦知誰栽。長蛇怒結花磥磈，蒼隼饑嘯寒毰毸。舟師雨汗渡洑水，捩舵失手遭旋雷。我行十月潮如落，百仞屹立青瓊瑰。天吳白鯨隠映沒，貝闕珠宮空洞開。沉沉窟宅閟奇鬼，赤衣駕馬胡爲哉。羣珠可燬不可照，扶桑羨門歸去來。
得奇石於峴山 蔡肇
州城西南五里間，如渡鞏洛趨秦川。土囊行盡跨山脊，雲濤萬頃江掀天。江南六月黄埃起，嶺上行人多暍死。車聲躑躅正煩冤，石縫甘寒冽清泚。茲山蟠伏信有靈，窮幽訪遠恨未能。山農告異指南麓，夜有虹氣如長繩。朝携長鑱剃草棘，應手鏗然逢鉅石。深藏疑有仙鬼護，完好不受沙土蝕。十夫募工挽使前，舉身洶洶爭相傳。置園輝澤被草木，隅坐咫尺生雲烟。自笑年來有師癖，摩挲剔濯窮朝夕。嵌形空洞出包藏，玉質青溫相靈璧。沙痕洗盡圭角光，卷崖透壑通中旁。縷分淺黛泫微雨，翠剝蒼蘚晞朝暘。我昔扁舟臨古汴，千金價市搜尋徧。蘭皋西鏁靳家園，方丈瀛洲眼中見。君不聞米家硯山入禁中，蕞爾卷石誰爲容。乃知此亦有顯晦，萬事默默由天公。
和翟忠惠游焦山 蔡肇
吾聞海中之山名黛輿，八紘九野水所輸。沙痕蕝石記千古，堯水滔天才一濡。西潴七澤並淮湖，南傾百粵包荆舒。孤根不畏波浪沒，正氣自有神明扶。火輪纔升水鶴唳，地籟所作江㹠噓。佳氣鬰鬰崖不枯，華堂五丈安方裾。魚山清梵吼螺唄，水師絕叫訶龜魚。山靈護法踴車象，石叟衄敵峻隈隅。可憐蠻觸戰左右，始信婦姑勃空虛。大千共此華藏海，比邱無一鍼鋒居。君詩文采炳於菟，我行稽留類賈胡。何時妙語對竹榻，清夜柏子燃銅爐。卓錐之地雖亦無，安用更求無價珠。
烟江疊障圖 蔡肇
瓜州東望西津山，山平水闊生寒烟。海門日出江霧破，沿江山色寒蒼然。五州京峴穹隆隠轔尚不見，况乃鹿跑馬跡點滴之微泉。中泠之南古浮玉，鐘鼓下震蛟龍川。樓臺明滅彩翠合，海市仙山當目前。興來赤脚踏鰲背，揮弄白日摩青天。原松芊芊雪欲盡，野氣鬰鬰春逾妍。三更潮生月西落，寒金萬斛流瓊田。江山佳處心自省，畫圖忽見猶當年。有如遠作美人別，耿耿獨記長眉娟。雙瓶買魚晚渡立，孤篷聽雨春灘眠。翰林東坡知此樂，至今舟上漁子談蘇仙。玉堂椽蠟照清夜，葦間幽夢來延緣。山川信羨歸未得，送行看盡且作公子思歸篇。
望海樓 蔡肇
城曉通霜白，樓晴映霧殘。玉螭取噴薄，鐵鳳舞高寒。議敢分丹鼉，時能御馬鞍。腐儒江海意，菱芡得加餐。
甘露寺遭火 蔡肇
聚墨魔宮殿，毗嵐色界天。劫灰迷狠石，鉛水泫銅仙。扁榜無佳句，華榱有勝緣。大江春正碧，白晝島夷船。
登焦山二首  其一 蔡肇
野曠天平入，潮生海倒流。帆餘閩嶠色，雁带玉關秋。齋近烏鳶集，漁殘網罟收。雖云是吾土，茲日始能遊。
登焦山二首  其二 蔡肇
早鞍沾宿靄，夕楫漾晴暉。歲稔登新穀，山寒御夾衣。幽威廣殿角，高遁故庵扉。稍悔魚竿手，頻年事鞅鞿。
京口即事和周開祖韵 蔡肇
模寫山川畫不如，送來我得卷還舒。廢興此郡多遺事，搜索因君得盡書。劫壞丹青無晉舊，地窮岡塹是秦餘。試參故楮來真賞，定有能知近代歟。
送朱行中守潤 蔡肇
東南聞詔想風流，竹馬津亭待去舟。夾案曾爲新右史，分符仍是古諸侯。大江注海吞三島，高閣臨城覽五州。筆力自能迴造化，鶴林神女謾來遊。
寄京口新居 蔡肇
橘圃青黄星照屋，竹林修竦槊攙雲。千頭固不羨汝食，一日可能無此君。爲結茅齋依法露，欲携藤簟洗餘醺。要來靜處回光座，閱世真如過目蚊。
彭君宜江上新開軒 蔡肇
老至登臨興未窮，扁舟幾欲拭秋風。能開勝地留連我，只在高人指顧中。暮靄先昏瓜步港，寒潮猶打蒜山宮。請君剩汲中泠水，客至何妨酒屢空。
登多景樓 蔡肇
卧病江邊一釣舟，江光晚色浄淹留。山蟠京峴城隨仄，水合中泠海共浮。席有笙簫吹井陌，齋餘鐘梵到林邱。道人說合龍天出，未暇燃犀照九幽。
游浮玉三首  其一 蔡肇
百川日夜赴清潯，此地朝宗見本心。蒼鶻養雛歸絕壁，老蛟伏卵護寒金。江昏潭火何從起，歲旱豪牛或可沉。誰把孤根擲天外，免令游客費閑吟。
游浮玉三首  其二 蔡肇
中𤃩南畔大叢林，龍象初排四衆欽。一月遍收銀色界，兩山相擊海潮音。安心已竟元無法，舉意全拋莫浪尋。且使後來誰措手，樂天贏得掉頭吟。
游浮玉三首  其三 蔡肇
曾訪山中支遁林，厭聞鐘鼓日欽欽。百川赴海通三島，萬籟逢秋共一音。折戟戰痕誰共弔，浮杯足跡杳難尋。魚峰梵唄隨曹植，試聽雲閒鸞鳳吟。
登城見古陵墓 蔡肇
諸豪衰季此并吞，形勢當時苦未論。不見江山開北戶，竟隨玉駕走中原。雄心尚記蒼崖石，戰血今消折戟痕。枯冢至今餘拱木，夾城風雨有孤魂。
次韵周開祖九日登金山 蔡肇
恨不從公此日遊，憑陵天塹櫂黄頭。江回巨浸吞三島，雲破危欄覽數州。故事能追彭澤亮，清談思對漆園周。黄花白酒鱸魚晚，別有江南一段秋。
北固山 蔡肇
一徑杉松駐晚烟，漸看臺影入雲間。江拖縞带縈危堞，地注青螺出遠山。當日英雄無復見，此時簫鼓有誰閒。我來應被藤蘿笑，塵滿衣冠盍厚顔。
雨中游西庵 蔡肇
夾岸鳴鐘早渡回，冥冥江色未全開。西庵要看千峰碧，更有江南半月梅。
大港即事次韵  其一 蔡肇
村落家家有酒沽，黄童白叟醉相扶。恨無韓滉丹青手，更作豐年幾幅圖。
大港即事次韵  其二 蔡肇
野草追隨岸接籬，紫荆門巷日平西。自言今歲春耕早，臘雪消來水一犁。
送王左丞五絕  其一 蔡肇
德星行斗牛，人物東西夥。太史告占書，發春朝玉座。
送王左丞五絕  其二 蔡肇
江左名父子，風流適茲還。而宗有勝韵，覺在正始間。
送王左丞五絕  其三 蔡肇
浮名渺吳會，耿耿千里淮。朔風吹高鴻，安得與人偕。
送王左丞五絕  其四 蔡肇
三堅真得象，九師遂亡羊。寥寥千載餘，煥發天地藏。
送王左丞五絕  其五 蔡肇
歲晏風落木，野陰水增波。齋舲如傅翼，一舉君謂何。
句  其一 蔡肇
願同籍湜輩，終老韓公門。
句  其二 蔡肇
疊嶂巧分丁字水，臘梅遲見二年花。
句  其三 蔡肇
莫嫌供給難酬客，祇爲湖山已自賢。
句  其四 蔡肇
城中十月雨濛濛，遙看句驪半山雪。
句  其五 蔡肇
三峽橋邊春見雪，落星寺裏暮聞鐘。
句  其六 蔡肇
城響濤頭入，江昏雨脚斜。
句  其七 蔡肇
柳間黄鳥路，波底白頭天。
句  其八 蔡肇
斷蓬帆影天平入，夾鏡波光水到流。
句  其九 蔡肇
先生萬古名何用，博士三年冗不治。
東上辭松楸一首 宗澤
八年坐親黨，泯伏長安城。甘心傍松楸，申我兒子情。閉戶慨岩廊，讀書笑金籯。力田固爲政，課童乃司兵。深病骨相寒，不蒙軒冕榮。維天臨萬邦，搜羅世豪英。我友挽出之，大人今繼明。古無忠孝全，泣涕去丘塋。爲翁大門閭，翻然以東征。
感時 宗澤
卿士辱多壘，天王憤蒙塵。御戎要虓將，謀國須雋臣。百戰取封侯，未必亡其身。懷奸廢忠義，胡顔以爲人。吁嗟世道衰，大僇加搢紳。平居事奔競，梁汴分雲屯。一旦國步艱，四迸如星繁。輔相已擇栖，守令仍踰藩。冠蓋陸西竄，舳艫水南奔。鄙夫用慨然，策馬趨修門。勤王羞尺柄，悟主期片言。時來倘雲龍，峨冠拜臨軒。逶迤上玉除，造膝伸元元。措世于泰寧，歸來守丘樊。
曉渡 宗澤
小雨疏風轉薄寒，駝裘貂帽過秦關。道逢一澗兵徒涉，赤脛相扶獨厚顔。
華陰道中三首  其一 宗澤
烟遮晃白初疑雪，日映斕斑却是花。馬渡急流行小崦，柳絲如織映人家。
華陰道中三首  其二 宗澤
菅茆作屋細家居，雲碓風帘路不紆。坡側杏花溪畔柳，分明摩詰輞川圖。
華陰道中三首  其三 宗澤
寧王畫作金盆鴿，韓愈詩誇玉井蓮。瓦缶泥泓村落小，亂茅羣雀不堪傳。
雨晴渡關二首  其一 宗澤
燕北靜胡塵，河南濯我兵。風雲朝會合，天地晝清明。泣涕收橫潰，焦枯頼發生。不辭關路遠，辛苦向都城。
雨晴渡關二首  其二 宗澤
蕩滌真成快，氛霾不敢陰。萬花恩澤了，二麥寵光深。地勢瞻仙掌，河源識帝心。馬頭迎霽色，詩句日邊尋。
道逢散遣之卒云講和退師無所用之矣輒以二十六句道胸臆 宗澤
翁擁麾幢我爲兒，剽聞竊睹皆兵機。其中襲擊不容瞬，飆行電掣猶逶迤。戎人長驅越大河，天下震驚觀闕危。肉食之謀殊未臧，我憤切骨其誰知。慨然奏疏金馬門，力陳盟賂損國威。嚴尤下策尤可笑，晁錯上書亦奚爲。道路荆棘初剪除，花如步障吾東之。八年閉戶尺蠖屈，一旦渡關匹馬馳。行行側身聽戎捷，忽聞募士詔遣歸。濃書大墨榜教詔，曰敵悔過今退師。羽檄向來召貔虎，乃詠出車歌杕杜。櫜兵銷刃兵猶怒，却把鉏犁農歌舞。君王神武今藝祖，爾如不歸污我斧。
又賦一律 宗澤
罷兵洵上策，試問可誠然。竟棄三軍力，空拋半壁天。上林無旅雁，絕域有啼鵑。羞見龍泉劍，飛光牛斗前。
至洛 宗澤
都人士女各紛華，列肆飛樓事事嘉。政恐皇都無此致，萬家流水一城花。
華下 宗澤
千巖層出亂雲飛，失我平生洞府期。夜據征鞍不交睫，舉頭彈指睡希夷。
過潼關 宗澤
一雨崤函底，風沙放我過。嶽神猶假借，官吏莫誰何。塹斷思航渡，城堅戒石摩。一夫工墨守，寧怯萬夫多。
道逢鄉人笑僕騶馬之瘦 宗澤
生笑長裾曳，仍羞下澤奔。據鞍非馬援，叱馭豈王尊。汗血能觀國，的盧終感恩。莫欺騶馬瘦，揮策諸金門。
盤豆鋪南李翁園 宗澤
李翁卧亭午，春深掩柴荆。忽聞風雨響，疑是勤王兵。
題趙園  其一 宗澤
瑶瑛夾侍梅臺，琴瑟自鳴松島。山中野服相羊，足以亡憂遣老。
題趙園  其二 宗澤
鑿池智有泉源，種木胸無芥蔕。螭頭吐水涓涓，端是銀潢一派。
馬上口占 宗澤
龍興虎視詫周秦，王氣東遊作汴京。陰祝巨靈移此險，大河爲塹嶽爲城。
早發 宗澤
繖幄垂垂馬踏沙，水長山遠路多花。眼中形勢胸中策，緩步徐行靜不譁。
謁華嶽 宗澤
楊賜嶽所挺，嚴武金天晶。二子爲時出，顧我非炳靈。維嶽鎮四方，氣秀天骨青。巀嶭立千仞，力能産公卿。降神詠崧高，讖緯仍反經。取象到執珪，譎怪如洞冥。平生笑窮奇，立語心自驚。我質培塿耳，胸中固崢嶸。誰言華岳高，我山摩玉京。是中所包藏，丹碧參瑰瓊。平居蟄雲雷，飛雨溢四溟。此豈真有之，落筆紛縱橫。發我文物祕，象渠膏澤傾。太華屹不摇，我山身載行。
贈雞山陳七四秀才 宗澤
渥洼生駿駒，丹山生鳳雛。家有寧馨子，慶自積善餘。粹然秀眉宇，瑩徹真璠璵。高聲誦論語，健腕學大書。頭頭欲第一，氣已淩空虛。想其顧復意，何止掌上珠。更期速騰達，爾祖立以須。
憩全節鋪愛其稱爲駐馬久之 宗澤
回車勝母避柏人，不飲貪泉惡其名。道逢一鋪榜全節，繫馬呼奬臣子情。
渭南道中逢二蜀兵出印本手詔司馬溫公范文正公贈太師外祖丞相贈太保悲喜交集慨然賦詩 宗澤
我君肇當陽，憸佞畢退聽。示民以好惡，觀此第一政。恭惟司馬范，二老文且正。堂堂外王父，九牧稱無盡。宸章粲褒賁，倬彼雲漢盛。昭回天下來，光生萬象俊。小臣行抱憂，中路得此慶。慨然夷望歸，欣聞比干贈。傷心外王父，三黜坐諫爭。未爲召公保，亟上丞相印。羣邪肆欺誣，不死仗元聖。閹童裂茅土，儇子執魁柄。十載卧江湖，齎志目不瞑。誰言墮黄壤，廟象飾繡衮。石槨安用營，金縢渠不信。因知日月星，雖晦終不泯。一旦遇雷風，浮雲豈能病。
千手眼大悲偈 宗澤
千手一手用，千眼一眼觀。用觀無差殊，何必許多般。
覽鏡偈 宗澤
覽鏡影還在，掩鏡影還去。試問鏡中人，却歸什麽處。
佛說偈 宗澤
後學要說禪，教人學團謎。佛祖意分明，但爲傳衣偈。
舊作感懷 宗澤
關中黄壤黑壤，大是邦家利源。古者畝收十一，誰興歲取十千。不用府無虛月，藏之斯民裕然。
述懷二首  其一 宗澤
憂國心如奔馬，勤王筆有奇兵。一旦立誅禍亂，千載坐視太平。
述懷二首  其二 宗澤
黄屋肇新巍巍，四方豪傑雲來。片言之悞天也，一見而决時哉。
盧行者偈 宗澤
休問東西南北，莫說之乎者也。直饒神秀文□，不似老盧行者。
題獨樂園 宗澤
范公之樂後天下，維師溫公乃獨樂。二老致意出處間，殊塗同歸兩不惡。鄙夫杖藜訪公隠，步無石砌登無閣。堂卑不受有美奪，地僻寧遭景華拓。始知前輩稽古力，晏子蕭何非妄作。細讀隸碑增慷慨，端正似之甘再拜。種藥作畦醫國手，澆花成林膏澤大。見山臺上飛嵩高，高山仰止如公在。
葬妻京峴山結廬龍目湖上 宗澤
一對龍湖青眼開，乾坤倚劍獨徘徊。白雲是處堪埋骨，京峴山頭夢未迴。
題珣師休牧軒  其一 宗澤
青居曾露一絲頭，謾示人能解牧牛。究竟本來無一物，未知能使阿誰休。
題珣師休牧軒  其二 宗澤
一乘休去已忘機，恰似當初未牧時。雲起雲消本無迹，有爲全體是無爲。
題珣師休牧軒  其三 宗澤
空餘短笠與輕蓑，道著休時事早多。更向中間問消息，夜深無奈月明何。
對月偶成 晁說之
我屋天之東，月從海西來。不解傳消息，起舞興悠哉。千里玉繩斷，萬頃金波開。爲我清皮骨，憐我兀塵埃。座有玉山人，欣然共徘徊。談笑喜復喜，詎必蝦頭杯。
還資道斯立詩卷  其一 晁說之
秋風吹一葉，送我過東山。山高日出遲，露重衣裳單。爰到濟南郡，端士茝與蘭。扁舟八月水，唱酬清且閒。憐非郭李客，便了取詩看。
還資道斯立詩卷  其二 晁說之
馥馨蘭茝語，令人有愧顔。未見半豹書，安敢道一斑。分在婢子科，何以能追攀。
和斯立見還詩卷 晁說之
神仙劉子夏，不愧許遠遊。今日秋風客，襟度更爲優。如何琅玕紙，亦作李相投。釋之還在手，愛涎隨不收。霜渚望何限，鳬鵠遠嘯儔。金篦識清揚，玉麈見風流。新知雖云喜，果作新故不。相期不用名，散盡人間憂。
和資道讀王績傳 晁說之
飛亷有醜馬，卒歲得肥遊。先生用自況，散髮汾水頭。時時到醉鄉，萬彙如蝸牛。板築杜康廟，配饗酒家流。此意誰能解，空令兒女羞。爲問關夫子，若何爲獻酬。
和資道讀賀知章傳 晁說之
少陵愛賀公，爽氣不可致。寧向水底眠，不作塵中士。謫仙見長安，狂言隨意至。換酒解金龜，安知天王賜。二子少可人，欣然得朋類。我實異世客，遺編勞補綴。念昔遊稽山，頗愛石上字。再拜式畫像，物來見真意。翰林有諸孫，能與我同契。
馬上睡 晁說之
前驛得駑馬，據鞍可天隱。青山隨我行，夢寐亦清省。此樂世所無，蝶化猶未甚。須信忘機者，在在得安穩。
宿會真宮靈休廳 晁說之
我雖養佛胎，未必有仙骨。如何羽衣人，而亦容我宿。岱岳若宗社，徂徠隱敵國。沈沈兩山間，真會駕白鹿。仙子嘯清風，玉女佩金籙。擾擾人間人，悠悠欲五欲。
送斯立入京 晁說之
我見劉潁川，昏困不暇寐。忽遇便娟兒，白日思寢被。此頭各未白，相逢當有地。詎惜草草别，但嗟言負意。是時菊正花，迸散青鉛淚。搖策如騎電，到國何容易。萊衣媚家府，芳樽延國士。相知問阿儂，爲言只爾耳。
贈别蓬萊簿林希孟子醇 晁說之
吾友陳無己，文會班生廬。是時與林侯，有若同隊魚。相見元無約，相别詎有謨。那知數歲後，聚首如當初。眷言二三子，今來安穩無。意氣充眉宇，比昔姣且都。乃見松與柏，不似柳與蒲。憐我守枯禪，談笑使甘腴。何如又爲别，淚下青霜俱。男兒志四海，不辱黄金軀。試看習主簿，窮悴能著書。
擬古與韓集叙别 晁說之
燕雀常相隨，鴻鵠中路迷。豈無岳與海，不如瓜與葛。食梅令人酸，食冰令人寒。一聞布帛語，結髮得儔侣。黄蘗染素絲，苦浸爲别離。别離近不遠，後會猶未期。
資道俾予賦試劍山詩馬上承命作 晁說之
青山羣若好，此山何清特。如見孫登輩，高聳不可及。山神亦喜我，輕風鳴馬勒。馬上欲高哦，才窘開口澀。城墉半夜深，樓闕中天闢。六曲屏風張，五兩布帆屹。蓮柄生旱陸，松角自空植。偏將司斥侯，中軍羅矛戟。道冠不著簪，女鬟未勞櫛。碧衣翼而趨，青童拱以立。風雨若可搖，日月去無迹。出此摹寫語，敢謂得百一。亦欲縱筆書，南山詩見嫉。
和資道故山驛早行 晁說之
欲識混沌初，請君觀曉山。浩蕩有而無，雲烟往復還。流水意更新，四顧復聯攀。日馭慎莫出，我要常蕭閒。
和資道山路見菊雜言 晁說之
桃李不如菊，露下花開意自足。菊亦謝桃李，妖葩艷萼能入俗。把菊比君君更清，愛菊肯教陶令獨。君今漸作富貴家，平頭奴子紅腰束。人誰敢號髯參軍，見者面柔辭氣曲。惟有禪翁向晚秋，東籬細步想風流。
遊靈巖山寺 晁說之
昔愛屏作山，今愛山作屏。還曲不可數，兩目徒熒熒。須臾背負巘，恍惝面對陘。屯聚陣脚馬，羅列仙女軿。秀色非有無，花氣自芳馨。翠麓下靡靡，危峰上亭亭。借問深幾何，飛鳥中暫停。衆異者明孔，白晝觀辰星。霜令殊未酷，黄蘂間青青。連岫鏁寶符，重壁藏修靈。世俗那得見，見形不識形。言念朗法師，於此老禪扃。應化今何到，空餘虎上經。我如夢中遊，夢夢入杳冥。爾來塵滓醉，不覺一朝醒。下山如夢斷，獨疑在茅廳。朝雲到人世，飄飄細雨零。
和資道巖巖亭二首  其一 晁說之
我來遊此亭，豈羨高陽里。形神既生生，吉祥斯止止。我無古人愁，古人無我喜。頗恨桑苧翁，不來嘗此水。
和資道巖巖亭二首  其二 晁說之
昔年蜀武侯，泣下蕩陰里。何如無事人，一亭欣所止。悠然太山岑，相對真可喜。不須樽中物，且酌巖下水。
奉高道中作 晁說之
雲埋樹林遠，雨添山色重。我馬自知行，秋風更相送。悠悠鄒魯間，此意將誰共。明朝是别離，想此如殘夢。
望山作 晁說之
望山山在背，不覺首屢回。策馬欲倒行，道路良艱哉。白雲尚相寄，爲带山色來。昨日登臨處，今日誰徘徊。安得玉女水，爲我洗塵埃。不解伴松老，寧忍被鷗猜。日與物爲遘，此眼向誰開。
晚日 晁說之
晚日勸我行，我欲留晚日。長途行不近，僕馬有倦色。人生爲客多，誰解老一室。果有桃源人，應遭渠笑叱。
贈江子和兄弟 晁說之
聞道去年大雨雪，今年園林著花遲。梅已寂寞桃淺深，膠序閉門那得知。故人南來將二季，屋裡衣香生春姿。黄蜂紫蝶自顛倒，從容却話初别時。二季未幾能許大，我曹諱老寧非癡。酥酪醍醐俱可口，何但療我渴與饑。本朝亦有江金紫，誰道陳留人物衰。
有客從伯父大夫問說之者伯父報之曰吾姪家中焚香讀楚辭耳因得詩一首拜呈 晁說之
蘭菊不易糗，孔鸞難與儀。春事漫嬋媛，焚香讀楚辭。北斗仰欲援，南征俯自悲。胡爲不痛飲，未肯歠其醨。君之門九重，舉世莫余知。世父誤見賞，中情自有奇。更願媒美蓉，遠舉驂白螭。
元符二年十一月十六日趙德麟檢校諸邑李方叔自鄼來會中廬游靈溪寺觀飛泉窮水所出涉龍潭遂至上洞尋火而入路窮乃回歸息巖下巖洞泉潭前此未名嘗見襄沔記郭璞游仙詩謂青溪道士鬼谷子所隱在義清縣義清今其地也巖勢天巧如觀音大士所居潭抱石而曲泉懸級掛空若衝牙珩璜垂而有聲遂名洞曰清溪巖曰補陀潭曰玉玦泉曰珠佩說之寄題四絕句 青溪洞 晁說之
不到清溪路，人間千過春。青溪人不老，應憐郭景純。
元符二年十一月十六日趙德麟檢校諸邑李方叔自鄼來會中廬游靈溪寺觀飛泉窮水所出涉龍潭遂至上洞尋火而入路窮乃回歸息巖下巖洞泉潭前此未名嘗見襄沔記郭璞游仙詩謂青溪道士鬼谷子所隱在義清縣義清今其地也巖勢天巧如觀音大士所居潭抱石而曲泉懸級掛空若衝牙珩璜垂而有聲遂名洞曰清溪巖曰補陀潭曰玉玦泉曰珠佩說之寄題四絕句 補陀巖 晁說之
補陀風月在，處處得真居。一六同妙湛，三千皆宴如。
元符二年十一月十六日趙德麟檢校諸邑李方叔自鄼來會中廬游靈溪寺觀飛泉窮水所出涉龍潭遂至上洞尋火而入路窮乃回歸息巖下巖洞泉潭前此未名嘗見襄沔記郭璞游仙詩謂青溪道士鬼谷子所隱在義清縣義清今其地也巖勢天巧如觀音大士所居潭抱石而曲泉懸級掛空若衝牙珩璜垂而有聲遂名洞曰清溪巖曰補陀潭曰玉玦泉曰珠佩說之寄題四絕句 玉玦潭 晁說之
大夫既授玦，捐之湘江中。彼波到此潭，寂寂睡蛟龍。
元符二年十一月十六日趙德麟檢校諸邑李方叔自鄼來會中廬游靈溪寺觀飛泉窮水所出涉龍潭遂至上洞尋火而入路窮乃回歸息巖下巖洞泉潭前此未名嘗見襄沔記郭璞游仙詩謂青溪道士鬼谷子所隱在義清縣義清今其地也巖勢天巧如觀音大士所居潭抱石而曲泉懸級掛空若衝牙珩璜垂而有聲遂名洞曰清溪巖曰補陀潭曰玉玦泉曰珠佩說之寄題四絕句 珠佩泉 晁說之
佳人諒誠素，嗚佩若可取。王孫忘情事，不學鄭交甫。
客有傳黄戎州三絕句者因次韻  其一 晁說之
朝歎烏皮几，暮歎木樨床。勞我情不堪，念君罪不涼。
客有傳黄戎州三絕句者因次韻  其二 晁說之
驢技已過目，戎衣方駭心。文章端自誤，痛悔空在今。
客有傳黄戎州三絕句者因次韻  其三 晁說之
名大不忍殺，罪大不以赦。荔子紅滿山，身落鄉人社。
喜魯直還用前韻再作  其一 晁說之
梵志問故鄰，木蘭坐舊床。去恨已斷絕，歸意更淒涼。
喜魯直還用前韻再作  其二 晁說之
鷓鴣不入饌，松柏有常心。歸來應未老，但道古猶今。
喜魯直還用前韻再作  其三 晁說之
君有非常罪，幸此非常赦。收身黑水西，重入白蓮社。
又再作  其一 晁說之
多情楊畔兒，芙蓉生繞床。舊屋君未歸，蒲池已淒涼。
又再作  其二 晁說之
世人不我與，自契黄龍心。竟復何遠近，一瞬萬古今。
又再作  其三 晁說之
負罪臣宗元，移書數問赦。僅如鴈往來，羨君還里社。
君莫惡行 晁說之
寂寂山城已過春，黄鸝紫椹意相親。天公奈何不肯雨，小麥含秀安得吐。聞道天公大仁聖，風伯何能回雨令。恐是風伯老兒凶，長塗未許騁羣龍。前年流草有餘胔，誰言今朝尚憂此。內降白麻出上閣，新相爲霖君莫惡。
縣樓對山作 晁說之
山色日夕改，我樂豈獨今。相羊非一意，開簟枕遙岑。楞伽懶焚香，離騷幸可吟。吏隱兩已適，虎鼠都不任。詩酒客亦惡，樓下那足尋。可憐謝玄暉，惝恍論此心。
趨府馬上悠然思陳無己三兄成詩寄之 晁說之
瓦釡毁未棄，黄鍾幸且存。於焉正律呂，誰爲到崑崙。相思出苦淚，東漢太丘孫。聞之在徐州，無衣出柴門。亦賦乞食詩，饑瘡故拙言。靖節非此夫，如似校静喧。顑頷不悲傷，自知美蘭蓀。龍伸能蛇屈，土不蝕璵璠。魴鱮書懶寄，天公牋可論。名不入葦笥，欲報天地恩。明光出須臾，一破萬古昏。蒼生訖康濟，坐覺君子尊。浄盡城上烏，變化北溟鯤。豈但喜囚冠，故亦慰纍魂。我既美子志，爲子盡嬋媛。吾曹寧餓死，終肯傍祭墦。孔明與荀賈，豈不共中原。崎嶇入巴蜀，雅志正本根。柳子一失此，羅池爲鬼寃。問訊寄此辭，飽腹何時捫。
欲自邯鄲趨府復從中山行覺風異常馬上作 晁說之
山行豈不惡，清音興自長。風從巀嵲來，不比人間涼。浮涼誇湛露，屈子自悲傷。披襟青蘋末，玉也媚君王。驩見西王母，笑酌白玉漿。當今第幾人，此樂可共當。車馬邯鄲道，側身一相望。爲謝南亭女，世方賤鉛黄。
秋來庭下雜花盛開對之感懷作 晁說之
春花擢翠榦，秋花披芳叢。叢花都且閒，天質不爲容。寧謝兒女賞，本自能淒風。持之奉君子，令德晚更崇。
秋來 晁說之
秋來頗自適，撫此清收時。不假絕交論，聊吟招隱詩。山阿新橡栗，朝廷舊臯夔。早晚罷給散，恩偕雨露垂。
十月十三日自郡歸山中寄周秀實昆仲 晁說之
陰靈識陽月，怪樹知窮谷。路轉山迎人，崢嶸失南北。回首人間士，總總今何役。嗟子此行李，志尚亦云獨。世事兼漳{氵鑒}，溫涼俱所欲。耿介自小人，大匠死繩墨。伯仁莫妄評，阿奴不碌碌。
忽蒙秀實內黄賢尉寄書期許稠至有經世之語輒代書爲謝 晁說之
歲宴慕羣侣，魚鳥各知息。故人音書來，憐我此時憶。忠言開靡靡，豈但問寢食。我有山耕願，久矣君已得。中道忽獻書，明時思自立。一官雖漫與，頗知民苦疾。豺狼不當路，雨露發天秩。植杖聽班詔，去暴看甲乙。閭閻心欲速，廊廟慮匪棘。恨不死褚淵，歎嗟起安石。固云小人鄙，未易君子識。悠悠定誰堪，世事兒女劇。君才雄且鋭，欲振排雲翮。但恨張公子，蹶蹶難與適。功名良可圖，燕然銘謾勒。
趙德麟書來言黄九聞移命後徑遊峨嵋慨然有作 晁說之
蹇産久無賴，相羊忽有期。野馬脱羈日，逐客賜環時。鄉國眼中見，申肘猶云遲。夫子獨不爾，西復到峨嵋。初非身世謀，無淚竹枝辭。豈是軒冕人，要路莫相疑。歸來舊臺閣，風霜嘗路岐。曰予有末契，斯焉定何之。興懷白象士，復自話别離。萬行端難渝，短軸賞新詩。
無己初除正字以詩寄之 晁說之
平生阮步兵，口不道臧否。每笑謝著作，自是雌黄口。閉門秋草多，金風搖白晝。忽傳黄紙書，校藝羣公後。執鴈有楚越，佩劍無左右。難畫渾沌眉，遽識齊宿瘤。彭城陳夫子，笑我顔何厚。爲語陳夫子，人生無不有。
寄陳叔易 晁說之
春色今似我，已老不足愛。花隨浮雲空，只有蜂蝶在。問春歸處無踵跡，腸斷江南與江北。青春不似青山常有情，處處相逢好顔色。山中故人頭亦白，何敢勞渠坐相憶。願得春風一夜萬丈高，乘之歸去舊巖谷。
答趙德麟見招之作 晁說之
王孫囚冠安穩無，骨清肉健今更癯。學似東山何所歉，才如北海莫言疏。幾年漢上狂歌散，今日山前幽夢餘。消息遠來知有意，碧巖却要子來居。
和十二弟見降羌過洛 晁說之
百代興亡吐谷渾，聖主神謨不世恩。解縛再生有孫子，無勞倚笑上東門。
君莫惡行 晁說之
今年蠶母連萬箔，屋邊桑葉渾不着。彷徨何計救戢戢，出棄陌頭空涕泣。前日初眠不敢語，今日賤之如糞土。不容身老吐一縷，回首室中殊樂苦。何敢願天不我與，亦太無情彼蠶母。芙容錦帳醉新粧，那知有恨如許長。相公日戀北門樂，迎候馬前君莫惡。
夜行自戲六五言 晁說之
觸熱褦襶幾許，我生何艱哉。九天星斗初轉，汲井意徘徊。不解鳴珂帝所，踉蹡没塵埃。爲問晚嫁盧姬，一笑爲誰開。
題卲武軍泰寧縣葉恪循道清風樓 晁說之
葉公賢父子，清風何奕奕。愛彼清風好，危樓高百尺。來從玉宇遠，照衣光可擲。桂葉尚飄飄，蕙草不習習。平生眼豁開，脱然凌羽翼。對飲伴明月，故人念疇昔。詠歌何穆如，援琴更幽寂。慈烏遶難老，霅溪非其匹。華陽三層上，松韻亦蕭瑟。
始到無極作 晁說之
徂歲若飛羽，去矣不可招。諒積寒暑多，我髮覺翛翛。是身一枯木，引憂自焚燒。河山再遊宦，鄉國夢魂勞。友朋不敢思，得意在本朝。弟妹天一方，披衣泣中宵。介拙取如此，罪侮肯相饒。眷言此邦人，不與我逍遙。五日無羊俎，十日無魚庖。懶我蔬菜慣，妻兒嗔呶呶。亦有寢食地，肘申瓦歎搖。政自不容膝，如彼風後巢。當此仲夏時，何以謝炎歊。前聞嚴君平，氣和生涼颷。但恐此語欺，古道久可嘲。平生鄙潘岳，懷縣復鬱陶。靖節真吾師，一去何超超。終期不自墮，賦詩畔牢騷。
送杜通直乞罷無極南歸 晁說之
青堂帳下白題歌，王師城外横天戈。白首國母契丹女，泣問王師來謂何。將軍突騎擅府庫，羌兒逃死獨峰駝。軍中即日拜太守，兜鍪未脱羣冠峨。杜侯别乘不願行，自言壯志今消磨。顧豈不知金幣饒，家有清風誓不頗。歸來南北信所之，無極陋壤留則難。却卷前志隨征鴈，回首三吳風景和。憐君骨法可學道，此身肯與樹婆娑。嗟予投幘亦不晚，君好訪我嵩山阿。
趙君年十六作雨詩極奇驗可畏說之輒次韻和之 晁說之
天地綿綿寄一水，上有浮羽下累塊。時時出溢不自持，或濛或霔初有底。人間妄見得雨名，穴居那解知其際。既久天地如卵毈，漏下涌上潛相繼。日雞月蟾喜瀦污，力斂光明慳不費。兹復何時霖未休，萬牛高木同茅刈。朽屋欹傾嗟莫支，好逐苴浮連一穗。何處紅藥媚芳妍，但見土花爭點翠。被濕出門意憀慄，刺舟庭下却車騎。茫然誰與散此愁，文定諸孫森葆翳。青青稚齒口鼻哽，滂沱苦語天工棄。趙生十四識嵇康，諒知前言非我戲。
黄河多淘河之屬有曰漫畫者常以觜畫水求魚有曰信天緣者常開口待魚感之賦三詩 淘河 晁說之
淘河復淘河，后土激浪沙分波。大石羽轉雜龍鼉，汝欲澄清力幾多。官家費盡水衡錢，萬夫政待汝漪漣。天上有河鵲以填，可增汝漫髠其顛。虚名覈何嘗，休譏汝在梁。
黄河多淘河之屬有曰漫畫者常以觜畫水求魚有曰信天緣者常開口待魚感之賦三詩 漫畫 晁說之
漫畫復漫畫，河尾沙軟喙一尺。天生剛啄不解禿，倦魚薄淺幸有得。謀拙力百費，何處有金翅。饑腸倚暮煙，慚愧信天緣。
黄河多淘河之屬有曰漫畫者常以觜畫水求魚有曰信天緣者常開口待魚感之賦三詩 信天緣 晁說之
信天緣，何爲者，非達亦非賢。終朝開咮不敢仰，待魚落咮急下咽。大魚變化小魚黠，誰肯効命於爾前。皇天日月高，無心憐爾曹。幾欲强求索，豈不鑒漫畫。
比日風雨甚異山下人云此六月龍會時也中頂有會龍洞予嘗遊焉賦詩記其事今感之有作寄趙德鱗 晁說之
西峰掩映東峰明，倐忽起滅令人驚。九野雨足龍上征，六月正乃會瑲珩。雷電斷絕風來輕，鼓倡鼙和鈴簫笙。虹霓舒斾雲搖旌，萬龍夭矯宿崢嶸。天門大開仙子迎，不比它邦時雨行。中天有洞遺珠纓，我昔酌泉探幽清。尚疑不然今信誠，安得問訊驂騎鯨。脱去禁令朝玉京，相羊容與俯四瀛。下呼我友何營營，寒饑暑渴亦已更，胡不同我此長生。
和澗上丈人石淙作依元韻 晁說之
岷江將入海，金山中斥攫。近樵得鴈盪，平地風落落。獰兒一稱絕，如夔理舜樂。那知嵩石淙，視彼削則削。兩處各瑰俊，一旦得磅礴。水從嵩陰來，到此幾谿壑。勢盡劃縱横，天地自開鑿。腹背涵叢峰，星斗俱漠漠。波搖下嶔崯，雲度上岞崿。爲山無麓趾，突兀便可樂。北首揖三頂，鴈行共遼寞。睥睨萬培塿，飄然風中籜。莫言聚石耳，乍如五陰剥。試觀煙霞生，如蓮敷青雘。非山亦非石，水亦非激躍。癡龍有路寢，醉蜃不收閣。因得爲人戲，何處顔色怍。或疑上帝宮，盆山映叢薄。盲風吹下將，塵世暫斟酌。又疑涿野戰，行陣龍虎作。過怒禁不散，結此空黝噩。寧論八陣圖，水來俄而却。惜哉遊者稀，元老情不惡。
偶得雙頭蓮花戲作 晁說之
君子不見昭儀飛燕姊妹在漢宮，同妍共麗媚赤鳳，赤鳳一日與俱逝長空。又不見大舅小舅兄弟專晉亦何有，兄招千里兵，弟殞一杯酒。嗟爾芙蓉芬芳姿，出水無染稱瓌奇。亭亭各映清漣漪，高下淺深何不宜。嘗遊鏡湖五月時，目極萬疊青羅衣，一花獨出擅朝暉。譬如神情散朗王夫人，不爭鉛黄桃李春。又如君子立朝廷，朋而不倚自修正。何乃反常爲異失故態，比之人事那足愛。只恐横塘知我有恨處，故教絕艷相並語。莫言才氣世無雙，並蒂何如君看取。不然戲我坎壈此世每不偶，逢人好匹開笑口。
正月六日七日書所見 晁說之
扶光歲首當何辰，荐視變異紛無垠。既驚馬日不爲馬，況復人日不成人。咸疑白晝懸月魄，譁言日月相鬭格。如負如空天風愁，似食不食自毒螫。空裏黄埃下百重，日心黑氣交四磔。不知何地匿陽烏，人間百鳥競號呼。可憐海氣使如此，杏梁瑞彩想中都。
送許同年赴江寧知錄 晁說之
風稜索索許子伯，軺車督郵聲赫赫。裔孫德似官亦同，獨乘瑞霧開羽翮。金陵城裏春色多，疑是六朝舊金碧。只宜細看後庭花，慎莫垂淚江家宅。吳驃那解醉離腸，嗟余自是思歸客。荷葉開時楊梅熟，江南江北遙相憶。
送壇守赴闕 晁說之
昔時江南士人輕吳會，正如長安洛陽論賓主。自從九州花開一日來，欣欣不復聞此語。明州太守江南英，信美之鄉是吾土，莫言只飲甬水便無情。黄鵠排赤霄，垂翅一再舉。御廚賜食紫駝峰，情多猶憶馬夾柱。依然夢斷四明山，花信風裏憐梅雨。潮平驩喜浪婆兒，莫錯舉櫂新城江上去。
顧彌邵以其尊內翰所有歐陽公集遺侄季澈賦詩篇末見及輒次韻作 晁說之
昭陵人物一朝盛，晚有醉翁爲擬倫。譬如羣鳳粲羽翰，來下千里儀九成。鳳歸樂絕天寥寥，人間墜簡空垂精。可但光華開日月，要識忠憤聳幽神。虎頭本是當時客，教子傳孫無粟亭。晝吟夜誦翁文耳，池蛙何容聒正聲。得之不待金錯贈，好守門律如時令。君家此叔定不癡，莫厭家雞外勤請。